Burak Özçivitdən Fahriye Evcenə\nxəbər toplayıcısı » Bu maraqlıdır » Burak Özçivitdən Fahriye Evcenə\nBurak Özçivitdən Fahriye Evcenə\nBurak Özçivit xanımı Fahriye Evcenə evliliklərinin birinci ildönümü münasibətilə sürpriz edib.\nMilli.Az Türkiyə mətbuatına istinadən xəbər verir ki, cütlük evliliklərinin birinci ildönümünü qeyd etmək üçün 29 İyunda dəniz turuna çıxacaq. Aktyor bir günlük dəniz turu üçün 35 min TL-yə (təxminən 17 min manat) Cobra Kinq adlı yaxta kirayələyib.\nQeyd edək ki, Türkiyənin ən yaraşıqlı cütlüyü adına layiq görülən ulduzların boşanmaq üzrə olduqları və bu səbəbdən psixoloji dəstək aldıqları iddia olunmuşdu. Ancaq Burakla Fahriye çıxan xəbərləri inkar etmişdi. (publika.az)\nЧашка с вашим фото 103\nChirs Adams Active Woman set\nCennifer Lopes yenə parladı - FOTO\nQalmaqallı kosmetoloqun klinikası bağlandı - VİDEO\nÖzcanın yeni dünyaya gələn oğlu - FOTO\nBakıda güclü yanğın - YENİLƏNİB - VIDEO - FOTO\nİlanla selfie çəkmək istəyən meşəbəyi ölümdən döndü - VİDEO\nCazibədar aparıcı efirdə arxasını təpiklətdi -\nLeylanın bikinili görüntüsü 1 saatda rekord qırdı - FOTO\nGeyimlərinizi ilk günkü kimi saxlamaq üçün


Tarixdə ilk qadın prezident və onun ‘’kirli savaşı’’ – Meydan TV\nTarixdə ilk qadın prezident və onun ‘’kirli savaşı’’\nBöyük salonda böyük bir masa. Üzərində bir tabut. Tabutun içində 19 il əvvəl vəfat etmiş bir qadının mumyalanmış cəsədi. O tabut artıq iki ildir ordadır. Hərdən onun içində ikinci qadın da peyda olur, amma ölü yox, diri. O, 3 il sonra Argentinanın prezidenti olacaq. Tabuta uzanır ki, “Evitanın sehirli vibrasiyalaranı” bədəninə hopdursun. Ölü qadının saçlarını da hər gün bu məqsədlə darayır.\nDoğrudanmı, belə olub, yoxsa, bu, bir şəhər əfsanəsidir? Bilmirəm. Bir neçə yazıda real olaymış kimi yazılıb, amma biz bir şübhə yeri də saxlayaq.\nTarixdə ilk qadın prezident İsabel Peron Argentinanın ondan əvvəlki prezidenti Xuan Peronun 3-cü arvadı olub. Onu bu zirvəyə gətirib çıxaran səbəbi ən ümumi şəkildə belə ifadə etmək olar - “lazımi vaxtda lazımi yerdə olmaq”.\nƏvvəllər iki çevrilişdə iştirak etmiş Xuan Dominqo Peron (1895-1974) başqalarının aşına tökdüyünü bir gün özü də yemək məcburiyyətində qalmış, ikinci prezidentliyi dönəmində hərbi çevriliş nəticəsində vəzifəsindən kənarlaşdırılmış (1955) və canının qorxusundan İspaniyaya qaçmalı olmuşdu. Onun üçün qapanan bir səhifə başqa birisi üçün yeni səhifəyə çevrilmişdi.\nMariya-Estela Martines Kartas Argentinanın əyalət şəhəri olan La-Rioxa şəhərində, orta gəlirli bir ailədə anadan olmuşdu (1931). Bankda işləyən valideynləri qızlarına yaxşı təhsil vermək üçün, o, doğulandan 7 il sonra paytaxt Buenos-Ayresə köçmüşdülər. Mariya-Estela 5-ci sinifdə oxuyanda atası rəhmətə gedir. Bəzi mənbələrdə qızcığazın elə o il məktəbdən getməsi məhz bu hadisəylə - ailə başçısının ölümündən sonra yaranmış maddi çətinliklərlə əlaqələndirilir, amma onun təhsilə xüsusi həvəs göstərmədiyini, hələ kiçik yaşlarından səhnəyə can atdığını, məktəbi də buna görə tərk etdiyini qeyd edənlər də var.\nYa zəlzələdən, ya vəlvələdən, Mariya-Estela təhsilə “əlvida” deyib, günün birində İspaniyaya yollanır, gecə barında “İsabel” ləqəbiylə rəqqasə işləməyə başlayır. O, özünə himayəçi seçdiyi müqəddəs İzabellanın şərəfinə bu ləqəbi götürmüşdü .\nRəsmi versiya budur ki, gənc qız Xuan Peronla 1959-cu ildə, Panamanın əyləncə məkanlarının birində rastlaşıb. Peronun ondan 35 yaş böyük olması Mariya-Estelanı eks-prezidentin sevgisini qəbul etməyə mane olmayıb. Bir il sonra Xuan Peron üçün vətənə qayıtmaq fürsəti yaranıb, evlilik barədə düşünməyən Peron onu Argentiya öz katibi adıyla aparıb. Tezliklə onların münasibəti ictimaiyyətə bəlli olub və Roma katolik kilsəsinin təzyiqilə 1961-ci ildə sevgililər evləniblər. Xalq arasından çıxmış sadə qızın böyük siyasətə qanlı “səyahəti” belə başlayıb.\nXuan Peronun əvvəlki arvadı Evitaya zahirən çox bənzəyən İsabel əslində siyasətlə maraqlanmırdı, amma vitse-prezident olmasına əngəllər törədilmiş Evitanı üstələmək, argentinalıların böyük sevgisini qazanmış sələfini kölgədə qoymaq üçün həmin statusu qazanmaq istəyir. 1973-cü ildə üçüncü dəfə prezident seçilən Peron arvadının təzyiqi qarşısında duruş gətirə bilməyib siyasi təcrübəsi və hətta düz-əməlli təhsili də olmayan bu qadının vitse-prezidentliyinə nail olur. Tezliklə İsabel Peron bu statusla xarici ölkələrə yollanır, Cənubi Amerika ölkələrində və İspaniyada olur. Elə həmin il Peronun səhhəti tez-tez pisləşir, qocalıb əldən düşmüş prezidenti belə günlərdə İsabel əvəz edir.\n1974-cü ilin yayında - prezidentliyinin bir ili hələ tamam olmamış 78 yaşlı Peron ürək tutmasından vəfat edir və rəhbərlik avtomatik olaraq İsabelə keçir. İsabel “xalqın mənəvi lideri” Evita qədər ağıllı və xarizmatik olmasa da, ilk günlərdə xalq onu da dəstəkləyir.\nHaşiyə: 22 yaşlı Evitayla 48 yaşlı Xuan Peron 1943-cü ildə evlənmişdilər. Radioda işləyən və kifayət qədər tanınmış biri olan Evita birinci ledi olandan çox az müddət sonra argentinalıların sevgisini qazanmış, həyatının son gününə qədər bu sevgini qoruyub saxlaya bilmişdi (Evitanın bioqrafiyası daha zəngin və daha maraqlıdır, gələcəkdə onun haqqında da yazacam – hakimiyyətin imkanlarından xalqın xeyrinə yararlanmaq nümunəsi kimi). Müasirlərinin dediyinə görə, İsabel Peron gizli şəkildə ona pərəstiş edir, onun yerini tutmağa çalışırmış.\nBütün əsas partiyalar, o cümlədən Kommunist Partiyası, həmkarlar ittifaqları, ordu və hətta terrorist təşkilatlar da İsabelin namizədliyinə tərəfdar çıxırlar. Xalqa müraciətində, o, ərinin iqtisadi və sosial siyasətini davam etdirəcəyini bildirir, xalq xoşbəxt olur. Amma bu idilliya uzun çəkmir, sol baxışlı rəhbər işçilərin işdən çıxarılması və ardınca gələn siyasi qətllər ölkədə etiraz dalğaları yaradır, fəhlələr tətil aksiyalarına başlayırlar.\n1974-cü ilin payızında İsabel Peronun 3-4 ay əvvəlki reytinqindən artıq əsər-əlamət belə qalmamışdı. Bunun əsas günahkarlarından biri isə Xose Lopes Reqaydı – İsabelin yaxın dostu, hakim komandaya məhz onun israrıyla daxil edilmiş başkəsən. İsabel “Cadugər” ləqəbli bu okkultist filosofla 1965-ci ildə tanış olmuş və ciddi səviyyədə onun təsiri altına düşmüşdü. Siyasətdən anlamayan arvadını siyasi olimpin zirvəsinə qaldırması azmış kimi, Xuan Peron bu məsələdə də onun tələbinə əməl etmiş, keşmiş polis işçisi, mason və sehirbaz Reqanı yanına çəkmişdi. O, tezliklə Peron ailəsinin ulduzlar üzrə məsləhətçisinə çevrilmiş, onlara gələcəkdən “xəbərlər” verməyə başlamış və İsabelin israrları sayəsində bir müddət sonra Peronun katibi vəzifəsinə təyin edilmişdi. Amma “Cadugər” dərhal öz sahəsi üzrə fəaliyyətə keçmişdi - 400-ə yaxın siyasi qətl törətmiş “Argentina Antikommunist Alyansı” (AAA) adlı ultra-sağ terror təşkilatını yaratmışdı. Xalq arasında “ölüm eskadronu” adlandırılan bu təşkilatın qurbanları arasında tanınmış simalar, o cümlədən eks-prezident Arturo Frondzinin qardaşı Rodolfo Orteqi, Çili ordusunun keçmiş baş komandanı Karlos Parts, Kordova qubernatoru Atiliya Lopes, senator Xipolito İriqoyen və başqaları da vardı.\nBelə gərgin vəziyyətdə Reqanın sosial təminat naziri təyin edilməsi ölkədəki narazılığı daha da artırır. Amma o, buna məhəl qoymur, kütləvi informasiya vasitələrini öz radikal siyasətinin təbliğatı işinə səfərbər edir. İş o yerə gəlib çatır ki, artıq Reqa kilsəyə nifrətini də açıq şəkildə ifadə etməyə başlayır. Əhalisinin böyük əksəriyyəti katolik olan Argentinada, bu, heç qəbuledilən deyildi. Onun Liviya diktatoru Müəmmər Qəddafi (1969-2011); Nasional Sosialist Alman Fəhlə Partiyasının üzvü, “Keçmiç SS üzvləri təşkilatı” şəbəkəsinin rəhbəri, avstriyalı general Otto Skorseni və italiyalı faşist Lisio Gelliylə korrupsiya əlaqələrinin üzə çıxması vəziyyəti daha da qəlizləşdirir.\nYeri gəlmişkən, o dövrdə Argentinada həm də sol eksterimizm tüğyan edirdi. 1968-ci ildə yaradılmış gizli “Montoneros” təşkilatının üzvləri eks-prezident Pedro Aramburunu, Argentina Ümumi Əmək Konfederasiyasının sədri Xose İqnasio Russini, inşaatçı fəhlələrin həmkarlar ittifaqının sədri Poxelio Korianı, keçmiş daxili işlər naziri Arturo Rojini, ABŞ konsulu Con İqanı və yüzlərlə başqalarını qətlə yetirmişdilər. Daha bir terror təşkilatı Argentinanın kommunistyönümlü İnqilab Partiyasının hərbi qanadı olan İnqilabi Xalq Ordusuydu (İXO).\nKazarmalara hücumlar; Ali Məhkəmənin sədri Xorxe Kiroqanın, naşir Devid Kraysberqin, yazıçı Cordan Bruno Gentanın, “FİAT Concord”un Argentina şöbəsinin baş direktoru Oberden Solastronun və digərlərinin qətli İXO-nun “əl işiydi”.\nXanım Peron ölkədəki xaosu durdurmaq əvəzinə ondan öz maraqları üçün yararlanmağa çalışır, necə deyərlər, bulanıq suda balıq tuturdu. Onun başlatdığı və ondan xeyli sonra bitmiş “kirli savaş” (1974-83) vasitəsilə rejim ekstremizmlə mübarizə adı altında bütün rəqiblərini sıradan çıxarır, bir çoxunu öldürürdü.\nBu arada ölkədə iqtisadi vəziyyət də getdikcə pisləşirdi. Durmadan artan büdcə defisiti fonunda tətbiq edilmiş “şok terapiyası” pesonun (Argentinanın milli pul vahidi) dəyərini iki dəfə azaltmış, kövrək maliyyə balansını pozmuşdu. 1975-ci ilin may-avqust aylarında istehlak qiymətləri iki dəfə artmış, fəhlələr buna iki günlük tətillə reaksiya vermişdilər. Reqanın ofisi qarşısında da aksiyalar keçirilmişdi. Buna görə də İsabel Peron onu dərhal İspaniya səfiri təyin etmiş və Reqan tez-tələs ölkəni tərk etmişdi. Prezident digər problemlərə eyni həssasiyyəti göstərmədiyi üçün investisiyalar sürətlə azalmaqda davam etmiş və bu, iqtisadiyyatda kəskin resessiyaya səbəb olmuşdu.\nTicarət defisistinin rekord həddə (1 milyard ABŞ dolları) çatması valyuta ehtiyatlarını, demək olar ki, sıfırlamışdı. 5 milyard ABŞ dolları təşkil edən büdcə defisiti, kənd təsərrüfatı və kommersiya sektorlarında baş verən lokautlar qiymət artımını sürətləndirmişdi.\n“Şok terapiyası” siyasətinin sonrakı ildə də davam etdirilməsi (kommunal xidmət tariflərinin və sair qiymətlərin kəskin artışı) devalvasiyanı qaçılmaz etmiş, ilin əvvəliylə müqayisədə inflaysiyanın 700%-ə çatmasına səbəb olmuşdu.\nİsabel Peron yerini möhkəmlətmək üçün fövqəladə vəziyyət elan edəndə artıq geciydi, ölkəni qaydasız döyüş stilində idarə edən bu qadın qısa zamanda elə səhvlərə yol vermişdi ki, sonda ənənəvi dəstəkçiləri də ondan üz çevirmişdi. “Həmrəylik” (“Cruzada de Solidaridad”) xeyriyyə aksiyaları vasitəsilə öz hesabına külli miqdarda pul köçürməsi Konqresdə araşdırmayla nəticələnmiş, xanım Peronun bu qurumdakı tərəfdarlarının ondan uzaqlaşmasına gətirib çıxarmışdı. Eyni zamanda komandasında da yarpaq tökümü başlamışdı – daxili işlər naziri Anxel Pobledo (onun əsas dayağı) istefa vermiş, Buenos-Ayresin qubernatoru növbəti seçkilərdə İsabel Peronun namizədliyini irəli sürməyəcəklərini açıqlamışdı.\nAmma rəqibləri seçkilərə qədər gözləmədilər. 1976-cı ilin fevral ayında Radikal Vətəndaş İttifaqı (RVİ) Konqresdə prezidentin impinçmenti məsələsini qaldırdı, bu, baş tutmadığına görə “Montoneros” təşkilatı bir ay sonra ordu qərargahında bomba partlatdı. RVİ-nin lideri Rikardo Balbin qərargah rəisi Xorxe Videlayla görüşüb “Çevriliş hazırlayırsınızsa, tələsin. Buna görə sizi alqışlamayacağıq, amma mane də olmayacağıq”,- dedi (Videla Xuan Perona qarşı çevrilişdə iştirak etmiş hərbiçilərdəniydi, amma İsabel onu o cür yüksək posta gətirməyi yaxşı qərar hesab etmişdi, həm də öz tərəfdarını o postdan kənarlaşdıraraq). Həmin ərəfədə ordu rəhbərliyi artıq “Qoç əməliyyatı” adlı çevriliş planına razılıq vermişdi.\n23 mart 1976-cı ildə gec saatlarda işdən çıxıb Kinta-de-Olivosdakı rezidensiyasına getmək istəyən xanım Peronu prezident vertolyotu Hərbi Hava qüvvələrinin beynəlxalq Xorxe Nyuberi aeroportundakı bazasına gətirdi. Orda ona vəzifəsindən kənarlaşdırıldığını və həbs edildiyini bəyan etdilər (Videlanın rəhbərlik etdiyi hərbi xunta bütün səviyyələrdəki peronist məmurları işdən qovdu, bir çoxunu birdəfəlik yox etdi. Yeni rəhbərlik sonrakı 5 ildə İsabel Peronun dövründəkindən daha böyük cinayətlər törətdi - dissidentlərin, siyasi opponentlərin, hətta qadınların və uşaqların da kütləvi şəkildə oğurlandığı, vəhşicəsinə öldürüldüyü o dönəmdə 9-30 min arası insan məhv edildiyi bildirilir). Beləliklə, Peron cadular, qətllər və siyasi reveranslarla qoruyub saxlamağa çalışdığı hakimiyyətini itirmiş oldu.\nXunta onu ev dustaqlığına məhkum etdi. Beş il Villa La Anqostura şəhərində və digər gözdən uzaq yerlərdə yaşayandan sonra İsabel İspaniyaya sürgün edildi. Sədri olduğu (əsası Xuan Peron tərəfindən qoyulmuş) Ədalət Partiyasının rəhbərliyindən, o, ancaq 1985-ci ildə - devriləndən az qala on il sonra getdi. Bundan iki il əvvəl xuntanın hakimiyyəti bitmiş və prezident seçkisi keçirilmişdi, amma tərəfdarlarının seçkidə iştirak təklifini xanım Peron qəbul etməmişdi.\nXuntadan sonrakı hakimiyyət ona qarşı korrupsiya ittihamlarını ləğv etdi, elə həmin il (1983) Peron yeni seçilmiş prezident Raul Alfonsanın inauqurasiya mərasimində fəxri qonaq statusunda iştirak etdi. Bir il sonra onu prezident və müxalifət liderləri arasındakı danışıqlara dəvət etdilər. O gəldi, prosesdə iştirak edib partiyası və hakimiyyət arasında ilkin əməkdaşlığı dəstəklədi. Növbəti dəfə İsabel Argentiya 1988-ci ildə – Xuan Peronun əmlak bölgüsüylə bağlı vəsiyyətnaməsi ətrafında gedən mübahisəyə görə qayıtdı.\nAmma 2006-cı ildə tale yenə ondan üz döndərdi. Mendos məhkəməsinin hakimi İsabelin və nazirlərinin ozamankı qətllərlə bağlı ifadə verməsini tələb etdi. 12 yanvar 2007-ci il tarixdə xanım Peron yaşadığı Madrid şəhərində həbs edildi. Onu siyasi fəal Ektor Qalleqonun itkin düşməsində və 6 oktyabr 1975-ci il tarixli dekretində Silahlı Qüvvələri “təxribatçı elementləri məhv etməyə” çağırmaqla səbəb olduğu qətllərdə günahlandırırdılar.\nİtkin düşənlərlə bağlı komissiyanın 1984-cü ildə dərc edilən hesabatına görə, Peronların 1973-76-cı illərdəki hakimiyyəti zamanı 600 nəfər itkin düşüb, 500 nəfər öldürülüb. İnsan haqlarını müdafiə təşkilatlarının hesablamalarına görəsə, İsabelin hakimiyyət illərində “ölüm eskandronu” tərəfindən 1500-ə yaxın solçu fəal məhv edilib.\nAmma 28 mart 2008-ci ildə İspaniya Milli Məhkəməsi xanım Peronun bu cinayətlərdə əli olduğunu sübut edən faktların yetərsizliyini, onun əməllərində insanlığa qarşı cinayət elementlərinin olmadığını və üzərindən 20 il keçməsi səbəbindən iddia müddətinin bitdiyini əsas gətirərək, onun Argentinaya ekstradisiya tələbini geri çevirdi.\n21 iyun 2017-ci ildə isə eyni mövqeni Argentina Ali Məhkəməsi sərgilədi. İsabel Peronun təqsirkar və ya şahid qismində sorğuya çəkilməsi tələblərinə hakimlər yekdilliklə “yox” dedilər.\nBeləliklə, tarixə təkcə ilk qadın prezident kimi yox, həm də rəqiblərinə qarşı “kirli savaş” başladan Argentina prezidenti olaraq düşmüş bu şəxs qanun qarşısında cavab verməkdən yayına bildi. Ümid edək ki, özündən sonra da çalışan cəza maşınının minlərlə argentinalını məhv etməsi onun heç olmasa yuxularını qarışdırır.


Netflix həftə sonu ödənişsiz xidmət göstərməyə hazırlaşır | Banco.az\nNetflix həftə sonu ödənişsiz xidmət göstərməyə hazırlaşır\nNetflix şirkətinin məhsul üzrə baş mütəxəssisi (CPO) Greg Peters çərşənbə axşamı etdiyi açıqlamada Netflix platformasının Hindistandakı əhatə dairəsini genişləndirmək hədəfinin bir hissəsi kimi ölkədəki istifadəçilərə hər hansı bir həftə sonu ödənişsiz xidmət göstərməyi planlaşdırdıqlarını bildirib.\nÜçüncü rüb üzrə istifadəçi sayında artım tempinin yavaş olduğunu bildirən şirkət qısa bir müddət əvvəl ABŞ-dakı yeni istifadəçilər üçün ödənişsiz sınaq müddətini dayandırmışdı. Ancaq şirkət dünya miqyasında potensial müştəriləri cəlb etmək üçün yeni yollar axtarışındadır.\nGreg Peters bu yeni yollardan birinin hər hansı bir həftə sonu üçün ödənişsiz yayım təmin edilməsi olduğunu söyləyib. Şirkət bu ideyanı sınaqdan keçirmək üçün isə Amazon və Disney kimi bir çox platforma ilə rəqabət apardığı Hindistanı seçib. Buradan əldə olunan nəticələrə əsasən isə layihə digər ölkələrdə də həyata keçiriləcək.\nHəmçinin oxu: Netflix bəzi serial və şoularını ödənişsiz yayımlamağa başladı


FİFA20 Milli Liqasında mübarizə gərginləşir | Report.az\nFİFA20 Milli Liqasında mübarizə gərginləşir\nFİFA20 Milli Liqasında mübarizə gərginləşir “Gaming League Azerbaijan” (GLA), Azərbaycan Kiberidman Federasiyası, Gənclər və İdman Nazirliyi, Rabitə və Yüksək Texnologiyalar Nazirliyi, eləcə də Topazın birgə təşkil etdiyi FİFA20 Milli Liqasının 16 turu arxada qalıb.\n1 May , 2020 12:48\n“Gaming League Azerbaijan” (GLA), Azərbaycan Kiberidman Federasiyası, Gənclər və İdman Nazirliyi, Rabitə və Yüksək Texnologiyalar Nazirliyi, eləcə də Topazın birgə təşkil etdiyi FİFA20 Milli Liqasının 16 turu arxada qalıb.\nGLA-nın Mətbuat xidmətindən "Report"a verilən məlumata görə, “Nakhchivan Alinja Tower” komandasının turnir cədvəlində liderliyi davam etdirdiyi vaxtda, ən yaxın rəqibləri arasında mübarizə daha da gərginləşməyə başlayıb.\nAktivində 38 xalı olan və 2-ci sırada qərarlaşan “Kalbacar Wolves” kollektivini, onlardan cəmi 1 xal geri qalan “Karabakh Horses” qarabaqara izləyir. Son 4 turda yalnız 1 dəfə məğlub olan “Shaki Khans” klubu, xallarının sayını 34-ə çatdıraraq favoritlər arasına təsadüfən düşmədiyini sübut edib. Ardıcıl 3 görüşdə məğlub olaraq rəqiblərini özündən irəli buraxan “Sumqayit Peacekeepers” 32 xalla ilk beşliyi təşkil edir.\nQeyri-sabit oyunu ilə yadda qalan “Gobustan Stones” və uğursuz starta baxmayaraq özünü toparlamağı bacaran “Old City White Pants” kollektivləri, müvafiq olaraq 6 və 7-ci sıralarda məskunlaşıblar. 16 tura 26 xalla kifayətlənən “Khizi Mountains” 8-ci pillənin sahibidir. Liqanın ortabablarına gəlincə, geridə qalan 4 turda aktivinə cəmi 2 xal yazdıra bilən “Qakh Berkuts” 23 xalla 9-cu sıraya nəzarət edir.\nNövbəti 2 pilləni bölüşən “Ganja Poets” və “Shamakhi Lions” isə hərəyə 22 xal toplamağa nail olublar. Turnir cədvəlinin növbəti sıralarında autsayderlər qrupuna düşməmək və növbəti mövsümdə də liqada iştirakı davam etdirmək uğrunda ölüm-qalım mübarizəsi başlanıb. Turnir cədvəlinin 12-ci pilləsi ilə 19-cusu arasında xal fərqinin cəmi 6-ya bərabər olması isə mövsümün qalan turlarının da həyəcanlı keçəcəyini göstərir.\nFİFA20 Milli Liqasının növbəti turları 2-3 mayda keçiriləcək. Futbol həvəskarları liqa matçlarını oyun günləri saat 11:00-dan 21:00-dək “Gaming League Azerbaijan”ın rəsmi “Twitch” kanalından, İdmanTV-nin şərhçilərinin təqdimatında izləyə bilərlər.


Qalmaqalli Mxitaryan meselesinde daha bir istirakci teref sozunu dedi - Azadliq Xeber\nQalmaqalli Mxitaryan meselesinde daha bir istirakci teref sozunu dedi\nQarayev: “Ermənistan vətəndaşları dəfələrlə Azərbaycan ərazisində olublar və ölkəmizdə olduqları müddətdə onların təhlükəsizliyi ilə bağlı heç bir zaman problem yaranmayıb” London klubları “Arsenal” və “Çelsi” mayın 29-da futbol üzrə Avropa Liqasının final matçının keçiriləcəyi Bakı Olimpiya Stadionuna (BOS) heç bir irad bildirməyib. Bunu Sputnik Azərbaycan-la söhbətində BOS-un direktoru Cavid Qarayev deyib. O, arenanın Avropa Liqasının final matçına hazırlığı barədə danışıb.\nFacebook / Javid.GarayevBakı Olimpiya Stadionunun direktoru Cavid Qarayev\n– Aydın məsələdir ki, stadionun hazırlığı həlledici məqama daxil olub. Hazırda konkret olaraq nə üzərində iş gedir?\n– Demək olar ki, hazırda stadionun UEFA-ya təhvil verilməsi proseduru həyata keçirilir. Biz təşkilatın bütün tələblərini yerinə yetirmişik və onun infrastrukturunda lazımi dəyişikliyi etmişik. Öz növbəsində bir sıra kreslolar yenilənib, eyni zamanda jurnalistlər üçün xüsusi media-zona qurulub. Bununla yanaşı, arenanı bütünlüklə futbol sahəsinə çevirmək məqsədilə qaçış yolu tamamilə süni qazonla örtülüb. Bir sıra təmir və texniki işlər görülüb.\nHazırda stadionun brendləşdirilməsi davam edir, azarkeşlərin daha uyğun yerləşdirilməsi üçün istiqamət bildirən nişanlar quraşdırılır. Ümumilikdə hazırlıq tamamlanma mərhələsindədir və bu günlərdə stadion tamamilə UEFA-nın ixtiyarına veriləcək. Ümumiyyətlə təşkilatın ofisi artıq stadionda fəaliyyət göstərir və o da hazırlıq prosesini koordinasiya edir.\nSputnik / Murad Orujov AFFA Mxitaryan məsələsinə münasibət bildirib\n– Arenanın infrastrukturunda nə dərəcədə çox dəyişiklik etmək lazım gəldi?\n– Qlobal dəyişikliklər olmadı. Onsuz da bizim stadion yenidir, UEFA və FİFA-nın bütün standartlarına cavab verir. Kiçik kosmetik işlər görülüb. Misal üçün, biz ehtiyat skameykaları 60 sm endirdik ki, tribunanın birinci sırasından görünüşü yaxşılaşdıraq.\n– Stadionun təhlükəsizliyinin təmin edilməsi üçün hansı işlər görülüb, xüsusilə də nəzərə alanda ki, ingilis azarkeşlər öz aqressiv davranışları ilə məşhurdurlar?\n– Təhlükəsizlik təkcə stadion tərəfindən təmin edilmir. Bu layihənin həyata keçməsi üçün Azərbaycanın bütün idarələri, o cümlədən Daxili İşlər Nazirliyi prosesə cəlb edilib. Odur ki, Bakı Olimpiya Stadionunda təhlükəsizlik maksimal səviyyədə təmin olunacaq. Bura xüsusi təlim keçmiş stüardlar cəlb olunub və könüllülər də yardım edəcək.\n– Bu yaxınlarda Bakını “Arsenal” və “Çelsi” nümayəndələri ziyarət edib. Onlar hər hansı tələb səsləndiriblər?\n– Tələb olmayıb. Onlar sadəcə stadionun ərazisi ilə tanış olublar. Baxıblar ki, onların fanatları arenaya haradan düşəcəklər, qazonun keyfiyyətini yoxlayıblar. Lakin stadionun infrastrukturunun dəyişdirilməsinə dair hər hansı tələb, yaxud irad səsləndirməyiblər.\nAFP 2019 / BEN STANSALLMxitaryan “Arsenal”ın onu Bakıya aparmamaq qərarının ağır olduğunu etiraf edib\n– Maraqlıdır ki, o zaman “Arsenal” nümayəndələri artıq Bakıya gəlməyəcəyi dəqiqləşən Henrix Mxitaryanla bağlı hər hansı arzularını ifadə etmişdilərmi?\n– Bu məsələnin stadionla heç bir əlaqəsi yoxdur. Mxitaryanla bağlı vəziyyət təhlükəsizliklə əlaqədar idi. Bildiyiniz kimi, bizim hökumətimiz və futbol federasiyamız bütün lazımi zəmanətləri vermişdilər. Buna görə də şübhə yoxdur ki, istər Mxitaryanın, istərsə də stadionun təhlükəsizliyi yüksək səviyyədə təmin ediləcəkdi. Məlumdur ki, Ermənistan vətəndaşları dəfələrlə Azərbaycan ərazisində olublar və ölkəmizdə olduqları müddətdə onların təhlükəsizliyi ilə bağlı heç bir zaman problem yaranmayıb. Odur ki,”Arsenal” stadiona Mxitaryanla bağlı hər hansı tələb irəli sürməyib.\n– Olimpiya stadionunda qazonun keyfiyyətini necə qiymətləndirirsiz?\n– Qazon UEFA-nın standartlarına tamamilə cavab verir. Onun kateqoriyası “4+”-dir və tezliklə bu kateqoriya yüksələcək. Qazon tamamilə yenilənib, yerinə tam oturandan sonra onun keyfiyyəti əla qiymətləndiriləcək.\n– Azarkeşləri matç zamanı nələr gözləyir?\n– Bakı Olimpiya Stadionu ərazisində əyləncə zonası fəaliyyət göstərəcək. Azarkeşlər burada vaxtlarını yaxşı keçirə biləcəklər. Bununla yanaşı, şəhərdə 3 fanat zonası fəaliyyət göstərəcək – “Arsenal”, “Çelsi” və ümumi.\n2019-05-22T10:03 xeber – /strong


Pul Vəsaitlərinin Nağdlaşdırılması ilə bağlı BƏYANAT | Transparency Azerbaijan\nProblem: “Şəffaflıq Azərbaycan” təşkilatı vergi ödəyicilərinə münasibətdə “Nağdsız hesablaşmalar haqqında” qanunun (bundan sonra “Qanun”) tətbiqi prosesini diqqətlə izləyir. Təşkilatımız eyni zamanda Qanunun tələblərinin praktikada fərqli şəkildə tətbiq olunduğunu nəzərə çatdırır, onun düzgün tətbiq edilməməsinin biznes və QHT sektoruna mümkün mənfi təsirlərindən narahat olduğunu bildirir. “Şəffaflıq Azərbaycan” təşkilatı ölkədə nağdsızlaşma prosesini dəstəkləyir, lakin bu prosesin nağd əməliyyatlara total qadağa qoyulması yolu ilə deyil, ağlabatan məhdudiyyətlərin tətbiqi vasitəsilə təşviq edilməsini dəstəkləyir.\nSon vaxtlar Qanunun tələblərinin icrası adı ilə banklar tərəfindən müştərilərə (biznes subyektlərinə), o cümlədən QHT-lərə münasibətdə bir sıra problemlər yaradılması müşahidə olunur. Elə təəssürat yaranır ki, Qanunun qüvvəyə minməsi ilə əlaqədar olaraq Maliyyə Bazarlarına Nəzarət Palatası (bundan sonra “Palata”) tərəfindən 4 aprel 2017-ci il tarixli 04/15-174 nömrəli banklara göndərilən Qanunun icrası ilə bağlı göstəriş məktubu banklar tərəfindən aydın anlaşılmamış, bütün hüquqi şəxslərə və fərdi sahibkarlara, o cümlədən QHT-lərə münasibətdə tətbiq edilməyə başlanmışdır. Nəticədə, QHT-lərin fəaliyyətində bir sıra problemlərin yaranmasına səbəb olmuşdur.\n1. Banklar tərəfindən QHT-lərin (maliyyələşmə mənbəyindən asılı olmayaraq) korporativ bank kartları ilə bankomatdan pulu nağdlaşdırması faktiki qadağan olunaraq həmin kartlardan nağd pul vəsaitinin əldə edilməsinə maneələr yaradılmış, kartlar bloklaşdırılmışdır.\nYaranmış vəziyyət “Şəffaflıq Azərbaycan” təşkilatının regional ofislərinin fəaliyyətinə də təsirsiz ötüşməmişdir. Hazırda, təşkilatımıza məxsus korporativ bank kartı bloklaşdırıldığı üçün regional ofislərimizin əməkdaşları tərəfindən nağd pul vəsaitinin əldə edilməsi heç bir əsas olmadan məhdudlaşdırılmışdır. Regionlarda nağdsız əməliyyatların aparılması üçün kifayət qədər infrastruktur olmaması bir sıra kiçik xərclərin nağd formada ödənilməsini qaçılmaz edir. Mövcud çətinlik təşkilatımızın regionlardakı fəaliyyətində lüzumsuz ləngimələrə gətirib çıxarır.\n2. Dövlət büdcəsi hesabına verilmiş qrantlar əsasında fəaliyyət göstərən QHT-lərə münasibətdə isə ümumiyyətlə nağdlaşdırmanın qadağan olunduğu iddia edilir.\nPalatanın banklara göndərdiyi məktubda dövlət satınalma müqaviləsi üzrə əldə olunan vəsaitin istifadəsinin (xərclənməsinin) yalnız nağdsız qaydada həyata keçirilməsi nəzərdə tutulmuşdur. Lakin banklar tərəfindən sözügedən müddəanın QHT-lərə dövlət büdcəsi hesabına verilmiş Qrant müqavilələrinə də şamil edilərək tətbiq edilməsinə başlanılmışdır. Ümid edirik ki, qanunun bu müddəası düzgün icra edilərək, bütün satınalma subyektlərinə nisbətdə obyektiv şəkildə tətbiq ediləcək.\n3. Qanunda fərdi sahibkarlara bankomatdan 15,000 AZN məbləğinə qədər nağdlaşdırma həddi müəyyən edilsə də, praktikada banklar tərəfindən bu məbləğ heç bir əsas olmadan 5,000 AZN-dək azaldılmışdır.\n“Şəffaflıq Azərbaycan” Korrupsiyaya Qarşı Mübarizə İctimai Birliyi\nQrant müqavilələrinin qeydə alınması Qaydasına dəyişikliklərlə bağlı\nMediasiya vacib anti-korrupsiya alətidir\nUNEC tələbələrinə innovativ və operativ xidmət: Bir pəncərə sistemi


ICOMAM Beynəlxalq Komitəsinin növbəti konfransı Azərbaycanda keçiriləcək - AZƏRTAC – Azərbaycan Dövlət İnformasiya Agentliyi\nICOMAM Beynəlxalq Komitəsinin növbəti konfransı Azərbaycanda keçiriləcək\n2023-cü ildə ICOMAM (Hərb tarixi, tədqiqatlar və silah kolleksiyaları) Beynəlxalq Komitəsinin konfransının Azərbaycanda keçirilməsi barədə qərar qəbul edilib.\nMədəniyyət Nazirliyindən AZƏRTAC-a bildirilib ki, bu qərar “Qəsr” Mədəni İrsi və Tarixi Abidələri Qoruyaq İctimai Birliyinin İdarə Heyətinin üzvü və sədrin birinci müavini, ICOMAM Beynəlxalq Komitənin İdarə Heyətinin üzvü (2007-ci ildən), tarix üzrə fəlsəfə doktoru Pərvin Gözəlovun təqdimatı əsasında qəbul olunub.\nICOMAM Beynəlxalq Komitəsinin 2019-cu il 1-7 sentyabr tarixlərində Yaponiyanın Kioto şəhərində Beynəlxalq Muzeylər Şurasının 25-ci Baş Konfransı çərçivəsində keçirilən iclasında Pərvin Gözəlov ICOMAM Beynəlxalq Komitəsinin İdarə Heyətinin üzvü seçilib.\nQeyd etmək lazımdır ki, ölkənin mədəni həyatında ilk dəfə olaraq ICOMAM Beynəlxalq Komitəsinin konfransı ölkəmizdə keçiriləcəkdir. Konfransda hərbi tarix və silah kolleksiyaları üzrə beynəlxalq səviyyəli mütəxəssislər, ekspertlər və alimlər iştirak edəcəklər.\nMəlumat üçün bildiririk ki, Beynəlxalq Muzeylər Şurası 1946-cı ildə yaradılıb və bu gün 138 ölkənin mütəxəssislərini birləşdirərək 44 686 üzvü var. Şuranın tərkibində 118 Milli Komitə və 32 Beynəlxalq Komitə fəaliyyət göstərir.\nAZERTAG.AZ :ICOMAM Beynəlxalq Komitəsinin növbəti konfransı Azərbaycanda keçiriləcək


Tahir Kərimov Salyandakı villasını neçiyə satır? Qalmaqallı veriliş bağlandı – VİDEO Xarici kantorlara giriş qadağan edilir – P Müəllimlərin əməkhaqqı artırılacaq – RƏSMİ Azay Quliyev şikayətləri dinlədi – FOTO General Çovdarovın şok mesajı:”Polkovniki Eldar Mahmudov ifadə verməyib – AÇIQLAMA İbrahim Tatlısəs Günelə nişanda nə hədiyyə etdi? “I sinfə başlayanlarla məzunlar arasında 5 Fikrət Fəraməzoğlunun həbs müddəti uzadıldı – Mə Nazir Mirqafar Seyidovun işdən çıxardığı rəisə y Nazir müavininin də yaralandığı qəzadan yeni xəbər\n09 İyul 2015 / 12:20 / Baxış sayı: 85 Bakı Apelyasiya Məhkəməsində 2 nəfərin ölümü, 3 nəfərin isə yaralanması ilə nəticələnən yol qəzası törətməkdə təqsirləndirilən Tural Rəhimovun şikayəti üzrə məhkəmə prosesi keçirilib. Virtualaz.org saytının əldə etdiyi xəbərə görə, prosesə hakim Vaqif Mursaqulov sədrlik edib. Prosesdə Tural Rəhimovun apelyasiya şikayətinə məhkəmə istintaqı aparılmadan baxılması barədə qərar qəbul edilib.\nQərardan narazı qalan Tural Rəhimov Ali Məhkəməyə kassasiya şikayəti verib. O, kassasiya şikayətində apelyasiya şikayətinə məhkəmə istintaqı ilə baxılmasını istəyib. Bu səbəbdən də apelyasiya instansiyasında məhkəmə prosesi qeyri-müəyyən vaxtadək təxirə salınıb.


2020, 03 Dekabr, Cümə axşamı, Bakı vaxtı 08:59\n- Heç bir ölkədə kitab müstəqil biznes sahəsi olaraq özünü doğrultmur. Bütün ölkələrdə kitab dotasiya ilə işləyir.\nAncaq müxtəlif fondların, layihələrin köməyi ilə kitab uğurlu biznes sahəsinə çevrilə bilir.\nTəbii ki, yazıçı qonararını alıb kənara çəkilə bilir, yazıçı üçün bu, bir gəlirdir. Müəllif hüquqlarını satan firmalar üçün də bu, biznesdir, amma birbaşa istehsal edən təşkilatlar yüksək gəlir götürə bilmirlər.\nHətta Almaniya kimi böyük kitab sənayesinə malik olan bir ölkədə də kitab 10% dotasiya ilə işləyir. Bir sözlə, kitaba dəstək lazımdır…\nBunu “Paritet” qəzetinə müsahiəsində “Qanun” nəşriyyatının direktoru Şahbaz Xuduoğlu deyir.\n- Bizim layihələrə gəldikdə isə bütün işə müqayisəli formada yanaşanda həmin işin uğurlu, yaxud uğursuz olduğunu deyə bilərik.\nSon illərdə ən uğurlu layihələrdən biri məhz elə “Ən yeni ədəbiyyat” seriyası və ümumiyyətlə ,bizim başladığımız layihələrdir.\n- Niyə “Ən yeni ədəbiyyat” seriyasını başlamaq qərarına gəldiniz?\n"Hər bir adamın siqaretə olduğu tələbat qədər kitaba tələbatı olmalıdır. Amma gərək kitab da siqaret qiymətində olsun".\n- Bu seriyaya qədər ölkədə müxtəlif səpkili kitablar buraxılmışdı.\nAmma bir çiçəklə bahar olmayan kimi bir kitabla da bədii ədəbiyyat bazarında dirçəliş etmək olmaz.\nOna görə də mütləq layihə yaratmaq və onun içərisində yarış mexanizmi düşünmək lazım idi ki, ümumi bazara təsir etsin və onu dirçəltsin. Beləcə, “Ən yeni ədəbiyyat” seriyası yarandı.\n- Belə başa düşdüm ki, artıq sizdə bu kitabların satılmasına əminlik var idi.\n- Şübhəsiz. Biz çox yaxşı reklam kampaniyası qurduq. Hər kitabla bağlı tanıtma kartları, böyük plakatlar hazırladıq, yəni bütün təbliğat üsulundan istifadə etdik. Bilirsiniz, söhbət yalnız gəlir götürməkdən getmir.\nƏdəbiyyatı populyarlaşdırmaq -məqsəd bu idi.\nBir il ərzində min kitabı satmaq - hətta biz buna da yaxşı hal kimi baxırıq - gəlirlə işləmək demək deyil. İki-üç min kitab satanda, bəli, artıq hansısa gəlirdən danışmaq olar.\n- Azərbaycan reallığında ədəbiyyata xidmət edən nəşriyyat ziyana gedirmi?\n- Bundan sonra bizim nəşriyyat bədii ədəbiyyat nəşr etməklə heç vaxt ziyana getməyəcək.\nOna görə ki, bizim bazarda 200 -ə qədər bədii ədəbiyyat nəşrimiz var. Bura həm yerli, həm də xarici müəlliflərin kitabları daxildir.\nDeməli, hər kitabdan ay ərzində 20,40,50 ədəd satılırsa, bu bizim ümumi xərclərimizi ödəyir, ona görə nəşriyyatın batmaq, yaxud da ziyana getmək təhlükəsi artıq yoxdur. Yəni biz o mərhələni artıq adladıq.\nDüzdür, çox çətinliklə, çox ehtiyatla, amma adladıq.\n- Bunu kitab bazarı üçün irəliləyiş hesab etmək olar?\n- Əlbəttə. Təsəvvür edin ki, bir il əvvəl ilk onluğa düşən kitabların siyahısını müəyyən edəndə ən çox satılan kitablar 30-40 ədəd idi. Amma indi bizim ən çox satılan kitablarımız 150- yə qədər qalxır.\nAmma çox təəssüf edirəm ki, yerli müəlliflərin kitabları bu siyahıya düşmür.\nAra -sıra siyahıda Çingiz Abdullayev, Pərviz, Qaraqanın adını görə bilərsiniz.\n- Azərbaycan ədəbiyyatına həsr olunan neçə seriyanız var?\n- Onunla bağlı üç layihəmiz var. “Birinci kitab” layihəsi ilk yazmağa başlayan yazarlar üçündür.\nBu, nəşriyyat hesabınadadır. Nəşriyyat müəllifdən pul götürmür, əksinə müəllifə 10 ədəd pulsuz kitab verir.\nİkinci layihəmiz “Ən yeni ədəbiyyat” seriyasıdır ki, min tirajla kitabları buraxırıq və 10 ədədini müəllifə veririk, qalanı isə bizə qalır. Üçüncü layihəmiz isə daha yaşlı nəslin əsərlərini cəmləşdirən “Azərbaycan nəsri” seriyamızdır.\nBu layihədə Sabir Rüstəmxanlı, Kamal Abdulla, Seyran Səxavət və Aqil Abbasın kitabları nəşr olunub, ardı da gəlir. Amma etiraf edirəm ki, bu seriyadakı kitablar nisbətən zəif satılır.\n- Sözügedən seriyanın zəif satışını nə ilə əlaqələndirirsiniz? Bilmək istərdim, siz onlara müraciət edirsiniz, yoxsa onlar sizə?\n- Bu, yaradıcı prosesdir və hər iki hal olur. Həmin müəlliflər o kitabların təqdimatına, nəşriyyatın təşkil etdiyi tədbirlərə mütləq qatılmalıdırlar.\nBu mənada onlarla işləmək çətindir, çünki onların vaxtları azdır. Amma hesab edirəm ki, onların nəsri Azərbaycan ədəbiyyatı üçün vacib mərhələdir.\nAzərbaycan dilinin sərhədləri baxımından, tərbiyəvilik nöqteyi- nəzərindən orta məktəb şagirdləri, yeniyetmələr üçün vacib kitablardır.\nHazırda İsmayıl Şıxlının sovet dövründə belə nəşr olunmayan son yazdığı “Ölən dünyam” kitabı çapa hazırlanır. Fərman Kərimzadənin ailə üzvləri bizə onun kitablarını təqdim ediblər və yaxın vaxtlarda nəşrə başlayacağıq.\nBundan başqa Əkrəm Əylislinin tərcümələrini hazırlayırıq. 60-70 hətta 80-ci illərin yazıçılarının həm o dövr, həm də müasir dövr üçün parlaq olan əsərləri var. Məncə, zəif əsər yoxdur, zəif market, zəif bazar var.\nÇünki yazmaq çox çətin və əzablı işdir. Əgər kimsə nəyisə yazırsa eyni zamanda onun üzərində yaxşı redaktor işi görülürsə, onun gərək yaxşı bazarı da olsun.\n- Bəs, “Ən yeni ədəbiyyat” seriyası üzrə buraxdığınız kitabları necə qiymətləndirirsiniz?\n- Bu, bir eksperiment ədəbiyyatıdır. Əslində burdakı bir neçə yazıçını çıxmaq şərtilə digər yazarlar elə eksperiment ədəbiyyatın nümayəndələridir.\nAqşin Yenisey, Sevinc Pərvanəyə daha çox ənənədənkənar ədəbiyyatın nümayəndələri kimi baxıram.\nHəmin seriyada İlqar Fəhminin də əsərləri var, çox qiymətli yazardır. Hazırda onun “Aktrisa” əsərini çapa hazırlayırıq. Pərvizin əsəri isə ənənə ilə eksperimentin ortasında yaranmış əsərdir.\n- Həmin seriyadan çap etdiyiniz kitablara görə sizi qınayan olubmu?\n- Sevinc Pərvanənin “Şəhər” , Aqşin Yeniseyin “Cənnətdə terror aksiyası” və Şərif Ağayarın yeni kitabı ilə bağlı bəzi fikirlər söylənilib.\n- Sizcə, yazan tərəf haqlıdır, yoxsa oxuyan?\n- Əslində nə qədər ədəbiyyata yasaq qoysaq, sərhədlərini daraltsaq, sərhəddənkənar yerlər bir o qədər maraqlı olacaq.\nMəncə, ədəbiyyatın sərhədlərini daraltmaq olmaz. Sadəcə kim yazdığında nə dərəcədə səmimidir- bax, bu əsas məsələdir.\n- Çap eləməkdən imtina etdiyiniz əsər olub?\n-Əsərdə hansısa yer məni qane etməyəndə müəllifə demişəm ki, bunu dəyişmək lazımdır.\nDeməkdən də çəkinmirəm. İnsan səmimi olduğu şeyləri yazar. Əgər bir yazıçı məni inandıra bilmirsə, deməli, oxucunu da inandıra bilməyəcək.\nŞərif Ağayarın “Harami” kitabını bu layihədə çıxan ən uğurlu kitablardan biri hesab edirəm.\nÇünki insan psixologiyasını , insan çıxılmazlığını yaxşı aça bilir. Bilirsiniz, məncə, ədəbiyyat ilk növbədə nəyisə inkar etməkdən, ironiyadan başlayır.\nŞərifdə də bu var. Müharibə insanın içərisində var. “Harami”nin qəhrəmanı sərhəddə yaşayır, amma onun müharibə etdiyi adamlar ermənilər yox, bizim öz adamlarımızdır.\nO, yaşamaq uğrunda mübarizə aparır sərhəddə.\n- Oxucuları qarşıda nə kimi yeniliklər gözləyir?\n-”Birinci kitab” seriyasında cənublu şair Ülkər Ucqarın maraqlı şeirlərindən ibarət “Balıqçı əllərində doğru”, sonra Qismətin şerlər kitabı çıxacaq.\n“Əli və Nino” ilə birgə hazırladığımız “Klassiklər” seriyası üzrə ingilis yazıçı Şarlotte Bronte və Emilye Brontenin kitabları, fransız yazıçısı Saqanın “Salam, kədər”, alman yazıçısı Erix Remarkın “Üç yoldaş” əsərləri çapa hazırlanır.\nKlassiklər seriyasında indiyə qədər Azərbaycan dilinə tərcümə olunmayan Dostayevskinin iki kitabını: “Qumarbaz” və “Yeniyetmə”ni buraxmışıq.\nDaha sonra Nazim Hikmətlə bağlı onun sonuncu xanımı Vera Tulyakovanın kitabının nəşri haqqında düşünürəm.\nƏslində maraqlı müəlliflər və əsərlər çoxdur, gərək Azərbaycan dilinə tərcümə olunsun.\nƏvvəl rus dilində bilənlər çox idi, indi isə azalır, əksinə azərbaycandillilər artır və gərək onları bu ədəbiyyatla təmin edək. Ən böyük layihələrimizdən birini də Çingiz Abdullayevlə gerçəkləşdirəcəyik.\nOnun bütün əsərlərinin Azərbaycan dilinə çevrilməsi üzərində iş gedir.\n- Tərcümələri birbaşa orijinaldan tərcümə edirsiniz, yoxsa rus dilindən tərcüməyə üstünlük verirsiniz?\n- Fransızcadan birbaşa tərcümə olunan üç əsər, alman dilindən isə iki əsərimiz var. Amma bizim üçün əsas odur ki, Azərbaycan dilində oxunaqlı kitab olsun.\n- Seriyalar üzrə nəşr olunan kitabları orta və ali məktəblərin kitabxanalarında görmək olarmı?\n- Məncə, oxumaq məcburidir. Gərək uşağı kitab oxumağa məcbur edəsən, əks halda oxumayacaq.\nSonradan onda vərdiş yaranır və o özü- özünü məcbur etməyə başlayır. Artıq müəyyən yaşdan sonra oxumaqdan ləzzət alır- kitab sənə bir qardaş, yoldaş olur.\nO mənada orta və ali məktəblərə kitab vermək olar, amma bunu o universitetlər düşünməlidir. Mən onlara məcburi kitab satmaq gücündə deyiləm.\nMənim gücüm ona çatır ki, nəşr etdiyimiz kitablar barəsində geniş məlumat yayım.\nMən hər gün işdən sonra kitab mağazalarına gedirəm, oxuculara kitab təqdim edirəm.\nHələ indiyə qədər elə olmayıb ki, hansısa kitab barəsində alıcıyla söhbət edəndən sonra onu almasın.\nEyni zamanda o ünsiyyət mənə növbəti kitab üçün bir impuls verir.\nBazarla daima əlaqədə olduğumuz üçün tərcümə etdiyimiz kitabların sayı və çeşidi artır.\n- Uşaq ədəbiyyatı ilə bağlı “Əli və Nino” ilə birgə layihə həyata keçirirdiniz. Layihə nə yerdədir?\n- ”Əli və Nino” ilə üç layihəmiz var. Birincisi, 3-4 yaşlı uşaqlar üçün əlifba, rəngli kitablardır, ikincisi “Dünya uşaq ədəbiyyatı” layihəsidir.\nHəmin layihədə həm sovet dövründə tərcümə olunmuş, həm də indi tərcümə olunan kitabları çap edirik. Artıq 6-7 kitabı bu seriya üzrə buraxmışıq.\nBura Heminquey, Cek London və Orxan Pamukun uşaq kitabı aiddir.\n- Bizim uşaq yazıçılarına necə, müraciət etmisinizmi?\n- Onunla bağlı bizim bir layihəmiz var. Hələ ki layihənin tam konturları hazır olmadığına görə dəqiq məlumat verə bilməyəcəm.\n-”Qanun” nəşriyyatı fəaliyyətə başlayanda hüquqa aid kitablar buraxırdı. Amma sonra bədii janra üstünlük verdi.\n- Bizim ilk kitabımız xarici ölkələrin konstitusiyaları olub. 1996-98-ci ildən bədii ədəbiyyatın da nəşrinə başladıq.\nBiz əvvəldən də sifariş əsasında formalaşmış nəşriyyat deyildik. Bəlkə də yeganə nəşriyyatıq ki, yaxşı yayım şəbəkəmiz, yaxşı nəşriyyat kollektivimiz var.\n-Dərslik kitablarının hazırlanması üçün Təhsil Nazirliyinin elan etdiyi tenderdə “Qanun” nəşriyyatı iştirak edirmi?\n- Bizim elə bir iddiamız yoxdur. Açığı, mən o mexanizmi yaxşı bilmirəm. Biz dinamik və daim inkişafda olan nəşriyyatın işini aparmaq istəyirik.\nSifarişləri özümüz müəyyən edirik, öz bazarımızı addım- addım genişləndiririk.\nMən başa düşürəm, dərsliklərin nəşrində böyük pullardan söhbət gedir. Hətta bir kitabın qalib gəlməsi, o nəşriyyatın 3-4 illik gəliri deməkdir.\nAmma bu nəşriyyat işi deyil. Yeni kitab tapmaq, onu tərcümə etdirmək sonra nəşr, yaymaq və ən nəhayətdə də oxucu fikrini bilmək- məni maraqlandıran budur.\nOxunaqlı kitabları dilimizə tərcümə etməklə oxucuların sayını artırmaq istəyirəm.\nBütün mübarizəm budur. Hər bir adamın siqaretə olduğu tələbat qədər kitaba tələbatı olmalıdır. Amma gərək kitab da siqaret qiymətində olsun.


Ağstafa Regional Mədəniyyət İdarəsində pul oyunları... - Dövlət araşdırma apararsa... » www.Bia.Az\n4-03-2020, 17:40 105\nBunun üçün Ağstafa Regional Mədəniyyət İdarəsinin 2019-cu ildə elan etdiyi tenderlərə gözücu nəzər salmaq kifayət edər. Bəs Vüqar Qədirəvun sözügedən idarəyə rəhbər təyin olunmasından cəmi üç ay sonra elan olunmuş tenderlərdə nələri görürük? İdarə 12.04.2019 cu ildə keçirilmiş 8 tenderin qaliblərini elan edib. Elana görə,idarənin nəzərdə tutduğu mətbəə xərci üçün 10425, dəftərxana mallarının alınması üçün 40000,təsərrüfat mallarının alınması üçün 20450 manatlıq satınalmaların qalibi bir MMC, “ALIŞ “Məhdud Məsuliyyətli Cəmiyyət olub. 2001 ci ilə 14 saylı Ərazi Vergilər İdarəsində dövlət qeydiyyatına alınmış MMC-nin hüquqi ünvanı Qazax şəhəri Heydər Əliyev prospekti 140,qanuni təmsilçisi Cəfərov Elnur Tusi oğludur. MMC-nin nizamnamə kapitalı 10 manatdır.\nElə həmin tarixdə tender yolu ilə qalib elan olunmuş “A GROUP KOMPANİ” MMC-yə idarənin sair xərcləri üçün 24 850 AZN, kommunikasıya xəttlərinin təmiri üçün isə 15000 manatlıq dövlət sifarişi verilib.\n“A GROP KOMPANİ” 14 saylı Ərazi Vergilər İdarəsində 2015 ci ildə dövlət qeydiyyatına alınıb.Nizamnamə kapitalı 10 manat olan MMC-nin hüquqi ünvanı Ağstafa rayonu Dağ Kəsəmən kəndi, qanuni təmsilçisi 1947-ci il təvəllüdlü Gəncəliyeva Müdvari Vəli qızıdır. Qanuni təmsilçisi 73 yaşlı bir qadın olan MMC-nin işlərini kimlər görür? Güman ki,onu Nizaməddin Quliyev,Ramiz Tatarov və Vüqar Qədirov daha yaxşı bilərlər.\nElə yuxarıda göstərilən tarixdə Ağstafa Regional Mədəniyyət İdarəsi carı təmir üzrə “Ağköynək-S” MMC -ni 81 000 manatlıq tenderin qalibi elan edib. Şəmkirdə,14 saylı Ərazı Vergilər İdarəsində 2010-cu ildə dövlət qeydiyyatına alınmış “Ağköynək-S”MMC-nin hüquqi ünvanı Qazax rayonu Ağköynək kəndı,qanuni təmsilçisi isə 1958-ci il təvəllüdlü Gəncəliyeva Aida Vəli qızıdır. Nizamnamə kapitalı 20 manat olan bu MMC-də qərb bölgəsində bir çox tenderlərin qalibi olub və “A GROUP KOMPANİ” MMC-nin qanuni təmsilçisi Gəncəliyeva Müdvari Vəli qızı ilə bacı olması diqqət çəkir.Yəni,hər iki MMC bir nəfər tərəfindən idarə olunur.\n“AYSBERQ SH” Məhdud Məsuliyyətli Cəmiyyət isə qalib olduğu tenderlərə görə Ağstafa Regional Mədəniyyət İdarəsindən əsaslı təmir üçün 50000 AZN, avadanlıqların alınması üçün 52 663.4 AZN, digər maşın və avadanlıqlar üçün 14 310.45 AZN, yumşaq inventarların alınması üçün isə 30 603.3 AZN-lik dövlət sifarişi alıb. Qeyd edək ki, “AYSBERQ SH” MMC Bakı şəhəri Lokal Gəlirlər Baş İdarəsində 2015-ci ildə dövlət qeydiyyatına alınıb. Nizamnamə kapitalı 50 manat, hüquqi ünvanı Binəqədi rayonu Cavadxan 51 olan MMC-nin qanuni təmsilçisi Mirzəyev Şahlar Qərib oğludur. Qeyd edək ki, son illər qərb bölgəsində bir çox tenderlərin qalibi olan MMC-nin yüksək vəzifəli şəxslərdən birinə aid edildiyi bildirilir.\nRegional mədəniyyət idarəsinin bərk inventarların alınması üzrə 77094.12 manatlıq tenderin qalibi elan etdiyi “Qardaşlar Mebel” MMC isə Vergilər Nazirliyinin Bakı şəhəri Lokal Gəlirlər Baş İdarəsində 2015 ci ildə dövlət qeydiyyatına alınmışdır. Hüquqi ünvanı Bakı şəhəri, Biləcəri qəsəbəsi yeni yaşayış massivi 2 göstərilən MMMC-nin qanuni təmsilçisi isə Mirzəyev Əli Məmməd oğludur.Nizamnamə kapitalı 50 manat olan MMC-nin fəaliyyət sferası barədə heç bir məlumat yoxdur.\nGöründüyü kimi, elanlarda zərflərin açılacağı gün bəlli olsa da tenderdə iştirakçıların sayı, qalibi, görüləcək işlərin həcmi,alınacaq avadanlıqların miqdarı və məbləği haqqında bütün məlumatlar gizlin saxlanılıb. Tenderlərin keçirilmə proseduruna görə hər şey açıq olmalıdır. Əgər açıqlanmırsa bunun nəyi açiq tender olur? Elanlardan da görsəndiyi kimi bir gündə 3 milyon ABŞ dollarının manat ekvivalententindən çox tender elan edilir,30 bank günü keçməmiş zərflər açılır, satınalmalar və iştirakçılar barədə isə heç bir məlumat verilmir. Hər bir tenderi elanda görsəndiyi kimi 3 milyon ABŞ dollarının manatla ekvivalenti ilə götürsək Ağstafa Regional Mədəniyyət İdarəsi bir ay ərzində 20 milyon manat dövlət vəsaiti dəyərində iş sifariş edib?Qeyd edək ki,burada məbləğ daha da çox ola bilər. İndi biz xahiş edirik,Mədəniyyət Nazirliyi hesabat versin ki,Ağstafa Regional Mədəniyyət İdarəsinə ayrılmış bu qədər vəsaitə nə kimi işlər görülüb? Ağstafa,Qazax və Tovuz rayonlarının mədəniyyət sahəsinə ayrılmış bu qədər vəsaitin təyinatı elanlardan məlumdur. Burada adları açıqlanmayan MMC-lər vasitəsi ilə dövlət vəsaitləri nağdlaşdırıldıqdan sonra Nizaməddin Quliyevə nə qədər pay çatıb? Baxmayaraq ki, qurum Regional Mədəniyyət İdarəsidir və birbaşa Mədəniyyət Nazirliyinə tabedir,Nizaməddin Quliyevin payı çatmasa burada hansı işləri görmək olardı? İdarənin müdiri Vüqar Qədirovun aylıq hesabı nə qədər olub? Bunu ancaq həmin pullar dil açarsa bilmək olar.Burada Əbülfəz Qarayevin bir nazir kimi həbsdə olan sabiq icra başçısı ilə işbirliyinin olması da istisna deyil.İdarə Əbülfəs Qarayevin,vəsait Mədəniyyət Nazirliyinin niyə də olmasın axı?скачать dle 12.1


Dizaynerlərimiz – Parador.az\nRoss Lovegrove "Parador" dizaynerlərindən biridir. O, orqanik şəkildə forma verilmiş lampa və stul kimi əşyaları ilə məşhurdur.\nRoss Lovegrove Moroso, Kartell, Driade, Cappellini, British Airways, Phillips, Apple, Luceplan, Tag Heuer, Herman Miller, Knoll International, Luis Vutton, Ceccotti, Toyo Ito Architects və Sony kimi şirkətlərlə işləyir.\n1980-ci illərin əvvəllərində "Frog Design" şirkətində (Almaniya) Sony və Apple layihələrini işləmişdir. Sonra Parijə köçmüş və ona populyarlıq gətirən "Allessandri" ofis sistemini işləmişdir. 1986-cı ildə Londonda "Studio X" adlı şirkətini yaratmışdır.\nParador şirkətinin dizaynerlərindən biri də almaniyalı dizayner Verner Aisslinger-dir.\nVerner Aisslinger ev və ofislər üçün mebel kolleksiyaları hazırlayır. Vitra, Magis, Cappelini, Zanotta, Draenert, Interlübke, Porro kimi böyük şirkətlərlə əməkdaşlıq edir. O, Mercedes-Benz, IC-Berlin, Thonet, FSB, Hugo Boss, Adidas kimi şirkətlərin dizayn və inşaat layihələrində iştirak edir.\nEyni zamanda dizayner müəllimlik fəaliyyəti ilə də məşğuldur. 1994-cü ildə Verner Aisslinger Berlin universitetində, 1997-ci ildə isə Finlandiya şəhəri Laxtidə Dizayn İnstitutunda mühazirələr oxumuşdur.\n1993-cü ildə Almaniyada eksperimental dizayn, eyni zamanda dizayn-konseptlərdə yenilikçi materialların istifadəsi üzrə ixtisaslaşmış şəxsi “Studio Aisslinger” bürosunu açmışdır.\nParador dizaynerlərindən biri\n1965-ci ildə Münhendə anadan olmuşdur və bu günün ən nüfuzlu alman dizaynerlərindən biri hesab edilir. Mebel istehsalçısı sənətini öyrəndikdən sonra Londondakı Kral Kollecində təhsil almış və daha sonra Münhendə öz şəxsi dizayn firmasını təsis etmişdir. Grcic əsasən eksklüziv mebel avadanlıqları və mebel dizayn edir. O, qeyri-adi stulları və oturacaqları və eləcə də, 2001-ci ildə Nyu-Yorkdakı Müasir İncəsənət Muzeyinin daimi kolleksiyasına daxil edilən polipropilendən hazırlanmış "Mayday" adlı lampası ilə tanınır.\nZAHA HADID - Parador məhsullarının dizaynerlərindən biri\nİraq mənşəli İngiltərə memarı Zaha Hadid avant-garde ideyaları ilə memarlıq dünyasına rəng qatır. Onun əsərlərinə İnsbruck yaxınlığında Hungerburgbahn, Roma MAXXI Muzeyi, Chanel Mobil Art Pavilion, Guangzhou Opera Binası daxildir. 2010-cu ildə TIME jurnalında "Dünyanın ən nüfuzlu 100 nəfər"i arasında yer tutub. Zaha Hadid nüfuzlu "Pritzker" mükafatını alan ilk qadındır.\nParador şirkətinin Edition 1 seriyasının "Wave" və "Krystal" məhsullarının dizaynını Zaha Hadid vermişdir.\nHeydər Əliyev Mərkəzinin layihəsi də 2007-ci ildə məşhur memar Zaha Hadid tərəfindən işlənmişdir.\nİran mənşəli alman memarı və dizayneri Hadi Teherani "Parador"-un dizaynerləri sırasındadır. 1954-cü ildə Tehranda anadan olub. Sonralar Almaniyaya köçmüş və 1977-1984-cü illərdə Braunşveyq Texniki Universitetində oxumuşdur.\n1990-cı ildə sərbəst karyeraya başlamışdır. 1991-ci ildə İenson Bote və Kay Rixter-lə birgə Hamburqda «BRT Architekten (Bothe Richter Teherani)» adlı memarlıq bürosu, 2003-cü ildə isə Teherani AG dizayn studiyasını açır.\nO, hündür binalar, ofislər, yaşayış kompleksləri, ticarət mərkəzləri, vağzallar, dövlət müəssisələri və universitet binalarının layihələri üzərində işləyir. Sərgi stendləri və zalları, brend mağazaların dizaynı da onun maraq göstərdiyi sahələrdir.\nAlfredo Heberli (Alfredo Häberli) - beynəlxalq dizaynerlərdən biri "Parador" üçün də dizaynlar hazırlayır. 1964-cü ildə Buenos-Ayresdə anadan olmuş, 1977-ci ildə valideynləri ilə Sürixə köçmüş, orada Ali Dizayn Məktəbini bitirmişdir. Dahi Akille Kastiloninin məsləhəti ilə bu sahədə təcrübəyə başlamış, 1993-cü ildə öz bürosunu açmışdır. Daha sonra Siemens şirkəti ilə müqavilə bağlamış və Nyu Yorka getmişdir. Moroso, СlassiCon, Vitra, Driade, Edra, Alias, Volvo, BMW, Kvadrat, Alias, Cappellini, Luceplan, Camper, Bd Barcelona Design kimi məşhur şirkətlər üçün işləyir.


AİHM hökuməti 6500 avro cərimələdi – aihmaz.org\nAİHM hökuməti 6500 avro cərimələdi\nAvropa İnsan Haqları Məhkəməsi (AİHM) martin 19-da Azərbaycandan göndərilmiş şikayət üzrə növbəti qərarını elan edib. Məhkəmə iddia olunan pozuntuları tanıyıb, hökumətin üzərinə pozuntulara görə təzminat ödəmək vəzifəsi qoyub.\nQərar 44 yaşlı Süleyman Sətullayevin 12 il əvvəl Sumqayıt şəhərində başına gələnlərlə bağlıdır.\nİşin faktlarına görə, Süleyman Sətullayev ailəsinə məxsus dükanda satıcılıq edirmiş. 2008-ci il avqustun 20-də axşam saatlarında mülki və rəsmi geyimdə olan polislər dükana “qonaq” gəlib. Onlar deyiblər ki, narkotik satmağınla bağlı əməliyyat məlumatı var, axtarış aparmalıyıq. Süleyman sənəd tələb edib, sənədsiz axtarışa etiraz edib, ancaq axtarış davam etdirilib. Polislər onunla qaba rəftar ediblər, təhqir ediblər, əllərinə qandal vurublar. Sülüyman ardınca, polis idarəsinə aparılıb, bir neçə saat saxlanıldıqdan sonra sərbəst buraxılıb.\nSüleyman bir neçə gün sonra prokurorluğa müraciət edib, onunla qeyri-insani davranmış polislər barəsində tədbir görülməsini tələb edib. Ancaq prokurorluq cinayət işi açmaqdan imtina edib. Süleyman məhkəməyə üz tutub, faydası olmayıb. O, Avropa İnsan Haqları Məhkəməsinə şikayətində iddia edirdi ki, şikayəti araşdırılarkən işgəncəyə məruz qalmamaq. Azadlıq və toxunulmazlıq hüquqlarına müdaxilə edilib.\nAvropa İnsan Haqları Məhkəməsi iddia edilən pozuntuları tanıyıb. Hesab edib ki, S.Sətullayevin 3-cü (həm substantiv, həm də prosedural) və 5-ci maddə ilə təminat altına alınan hüquqlarına müdaxilə edilib.\nQərara görə, Azərbaycan hökuməti Sətullayevə ümumilikdə 6 min 500 avro təzminat ödəməlidir.


Fitrə zəkatı haqqında bilmədiklərimiz… – VİDEOMÜSAHİBƏ | AzPolitika – onlayn siyasi-ictimai qəzet\nFitrə zəkatı haqqında bilmədiklərimiz… - VİDEOMÜSAHİBƏ\nDərc olunub: 02/06/2019 - 22:54\n220 dəfə baxılıb\nMüsəlman dünyası mübarək Ramazan bayramına hazırlaşır. Bu müqəddəs ayın fəzilətlərini yaşayanlar, ilahi ziyafətdən nəsibini alanlar artıq keçdikləri çətinliklərin mükafatını alacaqları günü gözləyirlər.\nBu gün Ramazan bayramıdır ki, bu il iyunun 5-ə və 6-a təsadüf edir. Ramazan bayramının ən əsas əməllərindən biri də Fitrə zəkatı və bayram namazıdır. Bu zəkatın və namazın da digərlərindən fərqi və xüsusi şərtləri var. Musavat.com olaraq, qeyd etdiyimiz mövzulara aydınlıq gətirmək və bu dini ayinlərin qaydalarını, fəlsəfsini izah etmək üçün ilahiyyatçı Hacı İlqar İbrahimoğlunu növbəti dəfə studiyamıza dəvət etdik. İlahiyyatçı bildirdi ki, bayram günü qüsl almaq, bayram namazından əvvəl fitrəni ödəmək, təzə paltarlar geyinmək, bayram namazından əvvəl iftar etmək bu günün əməllərindəndir. Ən önəmli əməllərdən biri də bayram namazını qılmaqdır”.\nİlahiyyatçı həmçinin, fitrə zəkatından da danışaraq, onu çıxarmağın kimlərə vacib olması, hansı məbləğdə çıxarılması və günün hansı axtında bu savab əməlin icra edilməsi ilə bağlı şəri qaydaları izah etdi.\nDaha ətraflı təqdim etdiyimiz videomüsahibədən izləyə bilərsiniz.


Qız uşaqları belə olur...\n11.10.2017 | 16:38\nOxunma sayı: 5021\nYaşadığım binanın birinci mərtəbəsində balaca bir market var. Mənim qızlarımın sayəsində qiymət artımı, devalvasiya, neft, dollar, qaz, heç nə bu marketə öz mənfi təsirini göstərmədi. Çünki hər gün bağçadan evə gələndə qucaq-qucaq “ozmo”lar, rəngbərəng şarlar, çeşid-çeşid şirnilərlə səbətlərini doldurub dükan yiyəsini vəziyyətdən çıxarırlar. Onlara belə zərərli şeylər aldığıma görə hər daim məni danlayan ataları, günlərin bir günü həmin dükandan qızlara dondurma alıb. Və beləliklə mənim torba-torba “şey-şüy” aldığım mağazanın adı qalıb “ata dondurma alan mağaza”. Çörəyimin duzu yoxdur, əziz oxucu, vallah yoxdur...\nHə, qız uşaqları belə olur, atalarından gördükləri balacaca qayğını gözlərində böyüdüb dağ edirlər. Atalarının aldığı gəlinciklər daha gözəl, qələmlər daha rəngli olur. Atalarından eşitdikləri “afərin” sözünün qüruru daha böyük olur.\nBu gün “Beynəlxalq qızlar günü”dür, əziz oxucu. Açığı, təqvimdə belə xüsusi bir günün olmasından o qədər də məmnun deyiləm. Çünki ha yandan baxsan, bu günün arxasında hüquqlarının müdafiəsinə ehtiyac olan, mənəvi və fiziki şiddətdən qorunmaq istəyən – yəni cəmiyyətin daha zəif, əzilmiş fərdi hesab olunanlar dayanır. Kişi-qadın ayrı-seçkiliyinin aradan qalxması, gender balansının bərpası üçün belə “seçilmiş” qızlar gününün olması ... nə bilim.\nBu gün Azərbaycanda Beynəlxalq tibbi normalara görə hər 100 qıza 112 oğlan düşür. Hə, əziz oxucu, o artıq olan 12 oğlan sənin məharətindir. Qohum-qonşuna özünü sübut eləmək eşqindir, yerini bərkitmək, başını dik tutmaq həvəsidir. O tərəzinin qolunu əyən 12 oğlan sənin eqonun məhsuludu “boşqosonon çoynondo gotmoson tobotom” iddiandır. Qoy getsin, arkadaş, qoy sənin tabutun onun-bunun çiynində getsin, öldürmə qızını bundan ötrü. Getdiyin yer eynidir onsuz da- torpağın altı.\nBir-iki gün əvvəl mənim gözəl qızım ondan nə qədər böyük olduğumu soruşdu. 20 yaş dedim. “Hiii” deyib içini çəkdi. “Sən məndən iyirmi dəfə çox görmüsən günəşi” dedi. Həyata, yaşamağa, gəlib-keçmiş o acılı-şirinli günlərə belə münasibəti başqa kim göstərə bilərdi, əziz oxucu? Onlar gecələrin qaranlığını yox, günəşin işığını seçirlər, onlar bizi çiyinlərində torpağa aparmırlar, onlar bizə yaşamağa kömək edirlər. Çay dəmləyirlər bizə, çay. Varmı bundan böyük həqiqət? Həyata qızılı-çəhrayı rənglərlə baxırlar qızlarımız.\nMən hər gün qızlarımın saçlarını hörürəm\nPapaq toxuyuram qızlarıma, əlcək toxuyuram...\nLütfən, oğlunu gözəl böyüt sən də.\nYolmasın qızımın saçını\nSıxmasın bağrından tutub divara...\nƏllərini alsın ovuclarının arasında isitsin...\nQadın deyəndə ağlınıza nə gəlir? – gələcəyin anası, bir evin gəlini, bir kişinin arvadı, bir nəslin namusu, sümbül zəmisi, başı qarlı dağlar, Xəzər dənizi, Atlantik okenanı və s. Ancaq bu qədər uzatmağa nə hacət, əziz mən, qadın deyəndə “sevgi” sözünü düşünsən, bəs etməzmi?\nTəqvimimizdə “Beynəlxalq qızlar bayramı” olsun, qızlar. Kiminsə himayəsinə ehtiyacımız olmadan yaşayacağımız həyat arzulayıram özümüzə...


“Korreksiya pedaqogikası” » TEHSIL-PRESS Agentliyi\nİnklüziv təhsilə dəyərli töhfə\nAzərbaycanda təhsilin inkişafı üzrə Dövlət Strategiyasının əsas istiqamətlərindən biri də inklüziv təhsilin yeni məzmununun yaradılması hesab olunur. İnklüziv təhsilin yeni məzmununun yaradılması isə bu sahədə çalışan mütəxəssislərin qarşısında mühüm vəzifələr qoyur. Hansı ki, bu vəzifələrin müvəffəqiyyətli həlli üçün inklüziv təhsilin yeni nəzəri mənbələrinin yaradılması zəruri sayılır. İnklüziv təhsilin yeni nəzəri mənbələrini yaradarkən ilk növbədə onun elmi-pedaqoji əsaslarını özündə ehtiva edən “Korreksiya pedaqogikası”nı yaratmaq lazımdır. Ölkəmizdə həyata keçirilən uğurlu təhsil islahatlarının tələblərinə uyğun olaraq, qloballaşma şəraitində hazırlanan nəzəri mənbələr, yazılan elmi-pedaqoji əsərlər yeni mahiyyət, məzmun, məqsəd və vəzifələrinə görə şərtlənməlidir. Uzun illərin təcrübəsi göstərir ki, Azərbaycanda ayrı-ayrı dövrlərdə mühit və şəraitlə bağlı olaraq çox qiymətli elmi-pedaqoji əsərlər yazılmışdır. Bu ənənəni davam etdirən alimlərin fəaliyyəti təqdirəlayiqdir. Fərrux Rüstəmov, Ləzifə Qasımova, Fərahim Sadıqov, Akif Abbasov, Hikmət Əlizadə, Piralı Əliyev, Hümeyir Əhmədov, Rüfət Hüseynzadə, Müseyib İlyasov kimi görkəmli alimlərimizin adlarını iftixarla qeyd edirik. Hansı ki, onların hər birinin əsərlərində Azərbaycanda təhsilin inkişafı üzrə Dövlət Strategiyasının tələblərinə uyğun olan dəyərli elmi ideyalara, faydalı müddəalara, tövsiyə və məsləhətlərə rast gəlmək olar. Bu ideyaların, müddəaların, tövsiyə və məsləhətlərin hər birini inklüziv təhsilin yeni məzmun kəsb edən mənbələri kimi dəyərləndirmək olar. İnklüziv təhsilin yeni məzmununun yaradılması sahəsində hazırlanan elmi-nəzəri mənbələrdən biri də Bakı Elm-Təhsil Mərkəzinin prezidenti, Azərbaycan Universitetinin professoru Fərahim Sadıqov tərəfindən hazırlanaraq çap etdirilən “Korreksiya pedaqogikası” adlı tədris vəsaitidir. Tədris vəsaitinin elmi redaktorları Akif Abbasov, dosent Dilarə Dostuzadədir. Rəyçiləri professor Hikmət Əlizadə, pedaqogika üzrə fəlsəfə doktoru, defektoloq Nailə Hüseynova və pedaqogika üzrə fəlsəfə doktoru Elmira Kərimova olan “Korreksiya pedaqogikası”nın nəzəri və praktik əsasları öz fundamentallığı ilə diqqəti cəlb edir.\nBu tədris vəsaitində ilk dəfə olaraq diqqəti cəlb edən məsələlər mahiyyətinə və məzmununa görə izah edilir. Korreksiya pedaqogikasında sağlamlıq imkanları məhdud olan uşaqlarla aparılan təlim-tərbiyə işləri mühüm aktuallıq təşkil edir.Bunun üçün təlim-tərbiyənin prinsiplərinə korreksiya pedaqogikasının tələbləri əsasında istinad etməyin zərurililiyi başlıca şərt hesab olunur. İlk növbədə bu sahədə çalışan mütəxəssislər həmin mənbənin elmi, pedaqoji, metodik imkanlarından istifadə edərək və bəhrələnərək həmin mühitdə böyüyən, inkişaf edən uşaqların tərbiyəsilə məşğul olmaq imkanı qazanırlar. Yəni, inklüziv təhsilin əsas tələblərindən biri kimi məktəbəqədər yaş dövrlərindən etibarən fiziki qüsurları olan uşaqlarla əsasən tərbiyə işlərinin aparılması vacib hesab olunur. Bu mənada fiziki qüsurları olan məktəbəqədər yaşlı uşaqlarla aparılan korreksiya işlərinin əsasında duran tərbiyə işlərinin məqsədyönlü, planlı və mütəşəkkil olaraq həyata keçirilməsi əsas vəzifələrdən sayılır. Bunun üçün nəzəri mənbələrə istinad olunması zərurəti yaranır. Professor Fərahim Sadıqovun “Korreksiya pedaqogikası” adlı tədris vəsaiti belə dəyərli mənbələrdən hesab olunur. Müəllif haqlı olaraq korreksiya işlərinə məktəbəqədər yaş dövrlərindən başlamağı və ilkin olaraq belə uşaqlarla işləyərkən tərbiyənin prinsiplərinə istinad etməyin vacib olduğunu tövsiyə edir. Müəllifə görə, fiziki qüsurlu uşaqlarla həyata keçirilən korreksiya işlərilə məşğul olanlar tərbiyənin həyatla, əməklə və müstəqil dövlət quruculuğu ilə əlaqələndirilməsi prinsipini və onun tətbiqi üsullarını mükəmməl bilməlidirlər. Müəllifin fikrincə surdopedaqogika, tiflopedaqogika, aliqofrenpedaqogika haqqında geniş məlumat qazanmaq zərurəti yaranır. Eynu zamanda, autizm pedaqogikasının yaranması vacibliyi, autik uşaqları müəyyənləşdirməyin və onlara yanaşmağın ilkin şərtləri pedaqoji prosesdə aydınlaşdırılmalıdır.\nTədris vəsaitində yer alan nitqi qüsurlu uşaqlarla aparılan korreksiya işlərinin məzmunu, fiziki qüsurlu uşaqların nitq mədəniyyətinə yiyələnmələrinin əsas şərtləri və həmin uşaqların nitq mədəniyyətinin inkişafında bədən dili kimi məsələlər mühüm aktuallıq təşkil edir. Dizartriyalı belə uşaqlarda nitq qüsurları etiologiyası və onların aradan qaldırılması yolları, həmçinin anatomik quruluşunun, fizioloji, psixoloji və pedaqoji əsaslarının öyrənilməsi, nitq pozğuntuları ilə bağlı aparılan işlərin məzmunu, tərbiyə işləri zamanı müvafiq prinsiplərə istinad edilməsi kimi mülahizələr görkəmli alim F.Sadıqov tərəfindən elmi dəlillər əsasında nəzəri və praktik cəhətdən izah olunur. Bütün məsələlər metodoloji prinsiplərə istinad olunmaqla şərh edilir. F.Sadıqov “Korreksiya pedaqogikası” üçün ən zəruri metodoloji prinsipləri müəyyənləşdirməklə bu sahədə yeniliklərə imza atmışdır. Məhz ona görə də inklüziv təhsil üçün dəyərli töhfə olan bu tədris vəsaiti həm də faydalı elmi-tədqiqat əsəridir. Professor F.Sadıqov “Korreksiya pedaqogikası”nda anoloji olaraq böyük bir uzaqgörənliklə yeni və kreativ ideya irəli sürmüşdür. Məsələyə kreativ şəkildə yanaşan müəllif tədqiqat işinə münasibət bildirərək qeyd edir ki, ölkəmizdə əmək təlimi, əmək təhsili, əmək tərbiyəsi, bütövlükdə əmək pedaqogikası müasir anlamda “Texnologiyalar pedaqogikası” kimi ifadə olunur və təhsil proses olduğu üçün texnoloji məzmun kəsb edir. Bu mənada “Korreksiya pedaqogikası” özü də texnoloji məzmun kəsb etmək baxımından iyerarxik olaraq aşağıdakı mərhələlər üzrə müvafiq ardıcıllıqla həyata keçirilir.\nBirinci diaqnostika, mərhələsidir. Bu, o deməkdir ki, təhsilalma prosesi texnoloji aydınlaşdırma mərhələsində həyata keçirilir. Daha sonra ikinci mərhələ adlandırdığımız proqnozlaşdırmadır. Proqnozlaşdırma mərhələsində texnoloji proses, yəni, əməliyyatların məcmusu öz əksini tapır. Sonda, nəhayət, korreksiya mərhələsi həyata keçirilir.Əvvəlki mərhələlərin başvermə proseslərindən sonra yarana biləcək bütün qüsurların təlim mərhələsində islah edilməsi işi tamamlanır. Müəllifin belə yanaşmaları təhsil standartları üçün bir növ meyar rolunu oynayır. Ona görə ki, müəllifin qeyd etdiyi pedaqoji standartlar üçün səciyyəvi sayılan bu üç istiqamət bütün dünyada aktuallıq təşkil edir. Bu mənada “Korreksiya pedaqogikası”nda öz əksini tapan yeni elmi ideyaların təhsil standartlarına uyğunluğu öz aktuallığı ilə seçilir. Tədris vəsaitinin səciyyələndirdiyimiz müsbət əlamətləri indi yeni mahiyyət, yeni məzmun kəsb edir. Çünki milli və ümumbəşəri dəyərlər əsasında hazırlanan “Korreksiya pedaqogikası” üçün xarakterik olan bütün cəhətlər fizioloji, psixoloji və pedaqoji əsaslar üzərində qurulmuşdur. Burada qeyd olunan elmi mülahizələr dünyəvi səciyyə daşıyır. Məsələn, autizim sindromu əsas göstəricisi kimi özünə qapanmadır. Bütün dünyada özünə qapanan uşaqlarda süstlük, sakitlik, danışıb dinməməzlik, sözə qulaq asmamaqlıq, öz sözündən dönməzlik, oxumağa, işləməyə, çalışmağa meyilsizlik kimi əlamətlər özünü daha çox göstərir (Bax. s. 7). Kitabın metadoloji baxımından dəyərli olmasını şərtləndirən cəhətlərdən biri də onun universal məna kəsb edən sözlərə aydınlığın gətirilməsidir. İnklüziv təhsilin ölkəmizdə genişləndirilməsində və bu sahədə qayğının artırılmasında möhtərəm Prezident İlham Əliyevin imzaladığı sənədlər həmin istiqamətdə tərəqqiyə nail olmağa şərait yaratmışdır. Müəllifin qeyd etdiyi kimi, “Korreksiya pedaqogikası”nın görməsində, eşitməsində, əqli inkişaf problemləri olan uşaqlarla yanaşı, autik uşaqların da təhsili, təlimi və tərbiyəsi ilə məşğul olan pedaqogika sahəsi kimi inkişaf etməyə başlaması bu sahədə nailiyyətlərimizdir. Əsası V.P.Koşinko (1870-1943) tərəfindən qoyulan korreksiya pedaqogikası əqli inkişafda, nitqdə, davranışda, müəyyən problemləri olan uşaqlarla məqsədyönlü olaraq aparılan təlim-tərbiyə işlərinin bütün bir sistemini özündə ehtiva edir.\nTəcrübə göstərir ki, müxtəlif sahələrdə qüsuru olan uşaqlarda idrak fəallığında meyillilik heç də aşağı olmur. Onlar praktik fəaliyyətə daha çox meyil göstərir. Xüsusən texnologiya ilə ələqədar emal texnologiyaları, texnika elementləri, məişət mədəniyyəti, qrafik savad elementləri ilə bağlı quraşdırma, yapma, aplikasiya, mozaika, kağızqatlama kimi fəaliyyətlər onları inkişafa təhrik edir.\n“Nitqi qüsurlu uşaqlarla aparılan korreksiya işlərinin məzmununa dair” ( Bax. s. 111-169) adı altında verilən yazıda müəllifin qeyd etdiyi elmi fikirlər müasir dövrün tələbinə uyğun olaraq qloballaşma şəraitində baş verən dəyişikliklər öz əksini tapır. Müəllif qeyd edir ki, “Korreksiya pedaqogikası” pedaqogikanın ən vacib sahələrindən biri olub yetişən nəslin sağlam nümayəndələrinin təlimi, təhsili, tərbiyəsi, psixoloji inkişafı ilə yanaşı, fiziki cəhətdən qüsurlu uşaqların həmin istiqamətlərə görə nəzəri və praktik olaraq əsaslandırılmış bütöv bir elmi sistemdə yaradılmasını irəli sürür. Korreksiya anlayışına ilk növbədə aydınlıq gətirərək o, qeyd edir ki, fiziki cəhətdən qüsurlu uşaqların təlimi, təhsili, tərbiyəsi və inkişafının mahiyyəti, məzmunu, məqsəd və vəzifələri, eləcə də onların qüsurlarının aradan qaldırılması işinə xüsusi diqqət yetirilməlidir. Müəllifin fikrincə aşağı siniflərdən (I-IV) başlayaraq nitqin formalaşmasına, səslərin tələffüzünə, oxu və yazı vərdişlərinin yaranmasına, fiziki və texnoloji, eyni zamanda rəsm, nəğmə bacarıqlarının formalaşmasına əngəl olan anomaliyaların korreksiyası üçün geniş iş görülməlidir. Fikrimizcə ibtidai siniflərdən başlayaraq bütün fənlərin öyrədilməsində “Korreksiya pedaqogikası”nın imkanları nəzərə alınması məqsədəuyğun olardı. Haqlı olaraq müəllif qeyd edir ki, texnoloji proseslə həyata keçirilən əmək təlimi uşaqların hərtərəfli inkişafında mühüm rol oynayır, onların mənəvi keyfiyyətlərini formalaşdırır.\nMəhz buna görə də təlim-tərbiyəvi işlərdə şagirdlərə əmək təlimi hərtərəfli metod kimi tətbiq edilir. Defektoloji terminlərin izahlı lüğətinə aydınlıq gətirən müəllif qüsurlu uşaqların təlim işlərinə, təhsil sisteminə və eləcə də tərbiyə işinə kompleks yanaşma kimi fəaliyyət istiqamətlərinin korreksiya kimi adlanmasını məqbul hesab edir. Bu sahədə görülən işlərin hər birinə məqsədyönlü, planlı və mütəşəkkil olaraq yanaşmanı lazım bilən müəllif tədris olunan hər hansı bir fəndən asılı olmayaraq fiziki cəhətdən qüsurlu olan uşaqların nitqinin inkişafı ilə bağlı görülən işlərin mahiyyətinin, məzmununun, məqsəd və vəzifələrinin düzgün müəyyənləşdirilməsini vacib hesab edir. Professor F.Sadıqov tərəfindən aparılan tədqiqatlar zamanı aydın olur ki, “Korreksiya pedaqogikası” ilə məşğul olan mütəxəssislər sırasında loqopedlərin rolu böyükdür.\nDünya təcrübəsinə görə indi hər hansı anlayış barədə bilik qazanmaq üç istiqamətdə həyata keçirilir. Professor Fərahim Sadıqov bu cəhəti nəzərə aldığı üçün dəyərli mənbədən istifadə edən hər bir öyrənən onu nəzərə almalıdır. Məsələn, loqopediya anlayışına aydınlıq gətirmək üçün, ilk növbədə, deklorativ, yəni yaddaşa əsaslanan bilik əldə etmək lazımdır. Bunun üçün loqopediya ( loqos-söz, paideia-tərbiyə) defektologiyanın sahəsi kimi nitq nöqsanlarının izahı ilə məşğul olan bir qurum olmaqla dizartriyalı uşaqların nitq nöqsanlarını, onların yaranma səbəblərini, mexanizimlərini, onların prinsip və metodlarını düzgün müəyyənləşdirməlidir.\nÜmumiyyətlə, desək, tədris vəsaitində dizartriyalı uşaqlarda nitq pozuntularının aradan qaldırılması ilə bağlı təqdim olunan iş modeli yaxşı təsir bağışlayır. Ona görə ki, bu modeldən valideynlərlə yanaşı, bu sahədə çalışanlar da faydalana bilərlər. Hətta ali məktəblərin müvafiq fakültələrində inklüziv təhsil problemindən mühazirə oxuyan, seminar məşğələləri aparan müəllimlər də istifadə edə bilərlər. Çünki tədris vəsaitində dizartriyalı uşaqlarda nitq qüsurları etiologiyası, onların aradan qaldırılması yolları, belə uşaqların nitqindəki qüsurların anatomik quruluşunun, fizioloji, psixoloji cəhətdən öyrənilməsi metodikası ilə bağlı bilgilər də vardır. Tədris vəsaitində dizartriyalı uşaqlarla aparılan tərbiyə işlərinin elmi-pedaqoji əsaslar üzərində qurulması ilə bağlı irəli sürülən metodik tövsiyələr bu sahədə çalışan mütəxəssislərə istiqamət vermək baxımından mühüm əhəmiyyət kəsb edir.\n“Korreksiya pedaqogikası”na daxil olan mühüm terminlər, ifadələr, təriflər əsasən loqopedlər, valideynlər, bu sahədə çalışan müəllimlər və tələbələr tərəfindən ardıcıllıqla öyrənilməlidir. Unutmaq olmaz ki, metodoloji mənbə olan “Korreksiya pedaqogikası”nı dərindən mənimsəmək üçün valideynlər və inklüziv təhsil bazasında təhsil alanlar ardıcıl olaraq deklorativ, prosedural, kontekstual bilikləri ardıcıl mənimsəməlidirlər. Kitabda loqopedlərin nitq nöqsanına böyük diqqət göstərmələri onların islahı üçün effektli yollar axtarmaları da vurğulanır.\nMüəllifin fikrincə nitq qüsurlu uşaqlara nitq vərdişlərinin aşılanması işi səslərin və hərflərin öyrədilməsi prosesilə başlanır. Qazanılan bu bilik prosedual olub, ən ümdə olan vərdiş və fəaliyyəti əhatə edir. Məlum olur ki, deklorativ bilikdən fərqli olaraq burada biliklərin əsasları praktik tapşırıqların yerinə yetirilməsi prosesində daha çox tətbiq edilir. Kontekstual biliklə bağlı “Korreksiya pedaqogikası”nda geniş yanaşmalar da vardır. Müəllif kontekstual bilik qazanmaq üçün nitq mədəniyyəti və ritorika anlayışlarıyla ələqadar geniş imkanların olduğunu göstərir. Bu da nəticədə kontekstual nəzəriyyənin tələblərinin həllinə gətirib çıxardır. Kitabın bələdçiliyi ilə öyrənənin tədqiqatçılığı nəticəsində informasiyaların emal edilməsi “Korreksiya pedaqogikası”nın köməyilə onun məzmununda yeni məna axtarmaqla və həmin məna və ifadənin inandırıcı şəkildə ələqələndirilməsilə həyata keçirilir. Məsələn, tələbələrə şifahi xalq yaradıcılığı nümunələrindən, xalq hikmətlərindən, klassiklərin müdrik kəlamlarından, mədəni nitqin ifadəliliyi, zənginliyi, dəqiqliyi, yığcamlılığı, münasibliliyi üçün seçilmiş sitatlardan yerli-yerində işlətməyi öyrətməklə onlara dünyagörüşü aşılamaq olar. Bu mənada professor Fərahim Sadıqov kontekstual biliyin mahiyyətinə önəm verir.\nGeniş mənada mövzu ilə bağlı qeyd etmək istəyirik ki, F.Sadıqov respublikamızın və dünyanın inkişaf etmiş ölkələrinin zəngin təcrübəsinə istinad edərək hazırladığı elmi-pedaqoji əsərin materialına uyğun emal texnologiyası seçərək kontekstual bilik nümayiş etdirmişdir. Bununla da o, təqdim etdiyi kitabda yeni-yeni anlayışları, yeni məzmunu, məqsəd və səbəbləri və tələbləri irəli sürmüşdür. Bu da ilk növbədə alimin tədqiqatda deklorativ bilik zamanı strategiyalı oxuya üstünlük verməsidir.\nTəcrübə göstərir ki, professor Fərahim Sadıqov kimi elmi potensialı güclü və çoxşaxəli olan alimlərin istehsal etdikləri məhsullara həm öz ölkələrində, həm də digər ölkələrdə ehtiyac duyulur. Bu mənada “Korreksiya pedaqogikası” xarici dillərə tərcümə olunarsa ondan digər dünya xalqları da bəhrələnə bilərlər.\nNəticə olaraq qeyd etmək istəyirik ki, “Korreksiya pedaqogikası” ənənəvi və milli kurikulumun tələbləri əsasında müəllifin gərgin zəhməti nəticəsində yazılmış, nəzəri-praktik dərin məzmun kəsb edən fundamental elmi-tədqiqat əsəridir. Tədris vəsaiti kimi təqdim olunan bu əsərdə ilk dəfə olaraq pedaqoji elmlər sistemi üçün səciyyəvi olan diaqnostika, proqnozlaşdırma və korreksiya anlayışlar sisteminin vəhdətdə mahiyyəti şərh olunmuş dur. Bu üç anlayışın iyerarxiya daşıdığı diqqətə çatdırılmışdır.\nKitabda milli və beynəlxalq təcrübə nəzəri və praktik cəhətdən geniş araşdırılmış, bu sahədə elmi xidmətləri olan tədqiqatçılar tarixilik baxımından təbliğ edilmişdir. XXI əsr üçün kainatda ictimai bəla kimi autizmin elmi, pedaqoji, psixoloji və fizioloji əsaslarının dərindən öyrənilməsi ən aktual məsələ kimi qarşıya qoyulur. Kitabın çap olunması üçün istifadə olunan 83 mənbə strateji baxımdan diqqətlə öyrənilmiş və nümunələr gətirilmişdir.\n“Korreksiya pedaqogikası” müstəqil Azərbaycanın inkişafına və çiçəklənməsinə xidmət edən metodoloji elmi əsər kimi daim öyrəniləcəkdir. Ən əsası ona görə ki, bu kitab Azərbaycanda təhsilin inkişafı üzrə Dövlət Strategiyasının əsas istiqamətlərindən biri olan inklüziv təhsilin yeni məzmununun yaradılması üçün ən dəyərli töhfədir.\npedaqogika üzrə fəlsəfə doktoru, ADPU-nun dosenti,\nNaxçıvan Dövlət Universitetinin doktorantı, ADPU-nun müəllimi\nXəbərin tarixi: 10.03.2020 / 16:26\nAzərbaycan Dövlət Pedaqoji Universitetində İnklüziv Təhsil Mərkəzinin açılı ...\nTyaqo Brandao Rodriges: Portuqaliya təhsilin təkmilləşdirilməsi və innovasi ...\nADPU-nun müəllimləri Finlandiyada və Rusiyada səfərdə olublar\nAli məktəblərdə yeni ixtisaslar açıla bilər


Parisdə ADR-in 99-cu ildönümünə həsr olunmuş sərginin vernisajı keçirilib - FOTO - Report.az\nParisdə ADR-in 99-cu ildönümünə həsr olunmuş sərginin vernisajı keçirilib - FOTO\n17 May, 2017 02:35\nParis. 17 may. REPORT.AZ/ Fransada Azərbaycanın Dostları Assosiasiyasının təşkilatçılığı və Paris Azərbaycan Evinin dəstəyi ilə Azərbaycan Demokratik Respublikasının (ADR) 99-cu ildönümü münasibətilə Azərbaycan fotoqraflarının əsərlərindən ibarət "Azərbaycana səyahət" adlı sərginin vernisajı keçirilib.\n"Report"un Fransa bürosu xəbər verir ki, sərginin təşkil edilməsində məqsəd mahir fotoqrafçılarımızın əl işləri vasitəsilə fransız xalqını Azərbaycan haqqında məlumatlandırmaqdır.\nParisin "Press Klub"unda təşkil edilmiş tədbirdə Fransanın Azərbaycandakı səfiri Elçin Əmirbəyov, senator Alən Vassel, Azərbaycan Dostları Assosiasiyasının prezidenti, deputat Jan-Fransua Mansel, digər rəsmi şəxslər, o cümlədən vəkillər, jurnalistlər iştirak ediblər.\nSəfir Elçin Əmirbəyov qonaqlara ADR haqqında məlumat verərək dünyəvilik və müstəqilliyin bu respublikanın atributlarından olduğunu qeyd edib. O, çıxışında Azərbaycanın bu gün mədəniyyətlərarası dialoqun platformasına, tolerantlıq məkanına çevrildiyini söyləyib.\nParis Azərbaycan Evinin və Azərbaycanın Dostları Assosiasiyasının Fransada Azərbaycanı tanıtmaq istiqamətindəki fəaliyyətərini yüksək qiymətləndirən səfir, bu səylərin nəticəsi olaraq bu gün Fransada Azərbaycanın dostlarının sayının durmadan artdığını vurğulayıb.\nDeputat Jan-Fransua Mansel mərasimdə çıxış edərək əfsanəvi təbiəti və möhtəşəm abidələri əks etdirən bu fotoların Azərbaycana səyahət etmiş fransalılar üçün gözəl xatirələrlə dolu olduğunu, səyahət etməyənlərdə isə bu ölkəni kəşf etmək arzusu oyatdığını söyləyib.\nSenator Alən Vassel "Report"a verdiyi müsahibəsində bu sərginin paytaxtdan, o cümlədən Azərbaycanın şəhərlərindən kənarlarda olan möcüzəvi təbiətini, özünün hələ ki, gedib çata bilmədiyi dağlarını, göllərini kəşf etmək imkanı yaratdığını bildirib. Senator tezliklə mütləq Azərbaycana qayıdaraq bu əfsanəvi yerlərə səyahət edəcəyini deyib. O, ölkəmizin, mədəniyyətimizin, tariximizin onun üçün böyük maraq kəsb etdiyini, adət-ənənələrimizlə yaxından tanış olmaq, xüsusilə bu gözəl təbiətin qoynuna, ucqar yerlərə gedib çıxmaq arzusunda olduğunu bildirib.\nParis Azərbaycan Evinin prezidenti Mirvari Fətəliyeva sərgidə nümayiş etdirilən fotolar və onların müəllifləri haqqında vernisaj iştirakçılarına ətraflı məlumat verib. O, sərgidə üç azərbaycanlı fotoqrafın, Etibar Cəfərovun, Vüqar İbadovun və Kərim Abbasovun şəkillərinin nümayiş olunduğunu diqqətə çatdırıb.\nSərgi may ayının 31-dək davam edəcək.


Hökumət tədris ili ilə bağlı qərar imzaladı – DETALLAR\nHökumət tədris ili ilə bağlı qərar imzaladı –DETALLAR\nStrateq.az xəbər verir ki, bununla bağlı Baş Nazir Əli Əsədov aşağıdakı qərarı imzalayıb:\n“2.2. Ümumi orta təhsil səviyyəsi üzrə buraxılış imtahanı tədris Azərbaycan, rus və gürcü dillərində aparılan ümumi təhsil müəssisələrində təhsil alan şagirdlər üçün – tədris dili, xarici dil və riyaziyyat fənlərindən, tədris ingilis, fransız və digər dillərdə aparılan ümumi təhsil müəssisələrində təhsil alan şagirdlər üçün – xarici dil və riyaziyyat fənlərindən olmaqla, Mərkəz tərəfindən mərkəzləşdirilmiş qaydada keçirilir. Buraxılış imtahanında şagirdlərə tədris dili fənnindən 30, xarici dil fənnindən 30 və riyaziyyat fənnindən 30 olmaqla, ümumilikdə 90 tapşırıq təqdim edilir. Buraxılış imtahanında şagirdlərin toplaya biləcəyi maksimal bal hər fənn üzrə 100 bal olmaqla, cəmi 300 baldır. İmtahanın davametmə müddəti 3 saatdır. Buraxılış imtahanını yalnız xarici dil və riyaziyyat fənlərindən verən şagirdlər üçün imtahanın davametmə müddəti 2 saatdır.*”;


Neçə azərbaycanlı erməni əsirliyindədir? - STATİSTİKA |\nNeçə azərbaycanlı erməni əsirliyindədir? – STATİSTİKA\nYanvar 9, 2019 | Baxış sayı: 1506\nƏsir və itkin düşmüş, girov götürülmüş vətəndaşlarla əlaqədar Dövlət Komissiyasında Ermənistan-Azərbaycan münaqişəsi nəticəsində itkin düşmüş şəxs kimi qeydə alınanlarların sayı 1 yanvar 2019-cu il tarixinə 3888 nəfərdir.\nDövlət Komissiyasının İşçi qrupundan verilən məlumata görə, rəsmi qeydiyyatından keçən itkin düşmüş şəxslərdən hərbçilərin sayı 3170 nəfər, mülki şəxslərin sayı 718 nəfərdir. Ümumilikdə itkinlərin 3622 nəfərini kişilər, 266 nəfərini qadınlar təşkil edir.\nİtkin kimi qeydə alınmış mülki şəxslərdən uşaqlar 71 nəfər, qadınlar 266 nəfər, qocalar 326 nəfərdir. Haqqında Dövlət Komissiyasına əsir-girov götürülməsi barədə məlumatlar daxil olmuş şəxslər isə hazırda 871 nəfər təşkil edir. Bunlardan 773-ü kişilər, 98-i qadınlardır.\nƏsir-girov götürüldüyü bildirilən şəxslərin 604 nəfəri hərbçi, 267 nəfəri mülki şəxsdir. Həmin mülki şəxslərin 29 nəfəri uşaqlar, 98 nəfəri qadınlar, 112 nəfəri qocalardır.\n1 yanvar 2019-cu il tarixinə olan məlumata görə, əsir və girovluqdan azad edilmiş şəxslər 1483 nəfər olub. Onlardan hərbçilər 365 nəfər, mülki şəxslər 1118 nəfər təşkil edib. Əsir və girovluqdan azad edilmiş mülki şəxslərin 226-sı uşaqlar, 364-ü qadınlar, 225-i qocalar olub.\n« Rektor Kamal Abdulla nədən narahatdır? (Əvvəlki)\n(Sonraki) SOCAR güclü küləklə bağlı nə tədbir görüb? »


Sel və fırtına minlərlə insanı dəhşətli faciə ilə üz-üzə qoyub\n08:40 03 Dekabr 2020\n05:30 26.10.2018 Qısa URL\nYollar bağlanıb, şəhərlər arasında gediş-gəliş kəsilib.\nBAKI, 26 oktyabr — Sputnik. Rusiyanın Krasnodar bölgəsində baş vermis təbiət hadisəsi həmin əraziyə ciddi ziyan vurub. Sputnik Azərbaycan xarici mətbuata istinadən xəbər verir ki, sel və fırtına əhaliyə qorxulu anlar yaşadıb. Şəhərin mərkəzindən və kəndlərdən əhali təxliyə olunub. Evlərin çoxunu su basıb.\nKrasnodara yaxın olan Soçi, Tuapse, Lazarevsk, Adler, Novorossiysk kimi şəhərlərini də su basıb. Körpü çöküb. Yollar bağlanıb, şəhərlər arasında gediş-gəliş kəsilib. Minlərlə insan evlərindən təxliyə edilib.\ndaşqın, sel, Novorossiysk, Adler, Soçi, Kuban şəhəri, Rusiya


“SOCAR-AQŞ” daha bir quyuda qazma işlərini yekunlaşdırıb - AZƏRTAC – Azərbaycan Dövlət İnformasiya Agentliyi\n“SOCAR-AQŞ” daha bir quyuda qazma işlərini yekunlaşdırıb\n“SOCAR-AQŞ” şirkəti “Günəşli” yatağındakı 11 saylı stasionar dəniz özülündən faktiki dərinliyi 4094 metr olan 30 saylı quyunun tikintisini yekunlaşdırıb.\n“SOCAR-AQŞ”nin ictimaiyyətlə əlaqələr şöbəsindən AZƏRTAC-a bildirilib ki, qirməki altı lay dəstəsinə (QAD) qazılan quyunun inhirafı 1328 metr təşkil edir. Quyuya istismar kəməri endirilib, sementlənib və kipliyi yoxlanılıb.\nQeyd edək ki, “SOCAR-AQŞ” MMC inteqrə olunmuş qazma və quyu xidmətləri göstərən birgə müəssisə kimi SOCAR və “Abşeron Qazma” şirkəti tərəfindən 2007-ci ildə təsis edilib. Müəssisənin əsas fəaliyyəti quyuların layihələndirilməsi və planlaşdırılması, neft və qaz quyularının, maili istiqamətləndirilmiş quyuların, horizontal quyuların qazılması, quyuların mənimsənilməsi, əsaslı təmiri, yan lülələrin və çoxşaxəli quyuların qazılması ilə bağlı iş və xidmətlərin təqdim edilməsindən ibarətdir.\nHazırda “SOCAR-AQŞ” dayazsulu “Günəşli” yatağında yerləşən 7 və 11 saylı, “Qərbi Abşeron” yatağının 20 saylı, “Ümid” yatağının 1 saylı və “Bulla” yatağının 6 saylı Dərin Dəniz Stasionar Özüllərində (DDSÖ) qazma işləri aparır.\nAZERTAG.AZ :“SOCAR-AQŞ” daha bir quyuda qazma işlərini yekunlaşdırıb


AMEA-dan Yasəmən Qaraqoyunluya cavab: 'Filosofdur, fəlsəfədən yazsın'\n“Hesab edirəm ki, Yasəmən Qaraqoyunlunun danışdıqları həqiqəti əks etdirmir”, - Azərbaycan Milli Elmlər Akademiyası Fəlsəfə İnstitutunun direktoru İlham Məmmədzadə əməkdaşı Yasəmən Qaraqoyunlunun prezident İlham Əliyevə ünvanladığı açıq məktubda səslənən tənqidləri AzadlıqRadiosu-na belə şərh edir.\nDirektor bir cümləlik cavabla kifayətlənib ikinci sualı gözləmədən söhbətə son qoyur.\nBuna da bax: İlham Əliyevə müraciət edən alim danışır\nFəlsəfə İnstitutunun direktoru İlham Məmmədzadə (foto: wikipedia)\nYasəmən Qaraqoyunlu ölkə başçısına məktubunda apardığı sosial siyasətin “iflasa uğradığını”, son 25 ildə ölkənin “biz və onlar” kateqoriyasına bölünərək idarə olunduğunu, “ədalətsiz sosial siyasət nəticəsində” alimlərin “Sizif aqibəti”ylə üzləşdiyini, 200-300 manatlıq məvacibin bəzən yol puluna çatmadığını yazır. O son illər ölkədə üç təbəqənin formalaşdığı qənaətindədir: “Refleksi öldürülmüş aclar və yoxsullar təbəqəsi. Böyük titullar daşıyan lal, kar, kor, biganə, təcrid olunmuş yazarlar, alimlər təbəqəsi. Dövlət malını, milli sərvətləri talayaraq aşırı dərəcədə varlanmış, öz xalqının, ölkəsinin gələcəyinə, taleyinə biganələşmiş meritokratiya təbəqəsi, öz pullarını milli problemlərə deyil, əyləncəyə xərcləyən bir təbəqə. Biz isə AMEA-da kitablarımızı çap etməyə, məqalələrimizi xaricdə yayınlamağa pul tapmırıq”, - məktubda deyilir.\nMəktub sosial şəbəkələrdə və mediada müzakirə olunmaqda, AMEA rəhbərliyi susmaqdadır.\nBuna da bax: Müstəqil dövlət kimi Azərbaycanın hansı elmi kəşfləri var? [video]\nAkademik Fuad Əliyev: “Filosofdur nədir, özü yazsın, özü də cavab versin”\nAzadlıqRadiosu AMEA prezidenti Akif Əlizadənin mövqeyini öyrənə bilməyib. Köməkçisi prezident və vitse-prezidentlərin sentyabrın əvvəlinədək məzuniyyətdə və ölkədən kənarda olduqlarını söyləyib. Elmlər Akademiyası Rəyasət Heyətinin üzvlərindən akademik Fuad Əliyevsə qısa da olsa fikirlərini bölüşüb.\n– Fuad müəllim, Yasəmən Qaraqoyunlunun prezidentə yazdıqlarını oxudunuzmu?\n– Kimdir Yasəmən Qaraqoyunlu?\n– Sizin AMEA-nın əməkdaşı. O hesab edir ki, Akademiyanın əməkdaşları “siyasi sistemin bir parçasına çevrilib”, elmlə məşğul olmaqdansa məddahlıqla məşğuldurlar, halbuki onlar hökuməti tənqid edə, ona faydalı təkliflər verə bilərdilər və s... Razılaşırsınızmı?\n– Mən tanımıram onu. Özüm də məzuniyyətdəyəm. Bilmirəm nə yazıb. Filosofdur nədir, özü yazsın, özü də cavab versin.\nBuna da bax: Yaqub Mahmudov: 'Jurnalistlərlə kobud rəftara qəti etirazımı bildirirəm'\n– Bir alim kimi onun Azərbaycan elminin bu günü haqda söylədiklərinə verəcək cavabınız var yəqin.\n– Nə yazıb, axı? Oxumadığım şeyə nə münasibət bildirim?\n– Bütün mətbuat o məktubu yayımlayıb, sosial şəbəkələr müzakirə edir, doğrudanmı, rastınıza çıxmayıb?\nFuad Əliyev: “Filosofdur nədir, özü yazsın, özü də cavab versin”\n– Xeyr, rastıma çıxmayıb.\n– Bu gün Azərbaycan alimlərinin susdurulduğunu, buna görə də onların “mənəvi intihar etdiyini, elmdən uzaqlaşdıqlarını düşünür.\n– O nə bilir? Filosof kimyaçının gördüyü işləri bilə bilər? Mən kimyaçıyam. O bunu mənə necə deyə bilər?\n– O zaman deyə bilərsinizmi, Azərbaycan son illər kimya sahəsində dünya miqyasına çıxacaq hansı uğurlara imza atıb?\n– Dünya miqyasına çıxması haqda danışa bilmərəm. Bizim neft sahəsində görülən işlər elə kimyaçıların işi deyil? Neft yağları, neft emalı, neft istehsalı... Bəs nədir bunlar? O nə yazır? Filosofdur fəlsəfədən yazsın, başqa sahələrə toxunmasın...\nBuna da bax: 'Alimlərin ev davası...' – Media icmalı\nYAP-çı deputat: “Biz deyə bilmərik bu gün Azərbaycan elmi Avropa elmi səviyyəsindədir, ancaq...”\nYAP-çı deputat, Milli Məclisin Elm və Təhsil Komitəsinin üzvü Şəmsəddin Hacıyevsə AzadlıqRadiosu-na bunları deyir:\nMilli Məclisin Elm və Təhsil Komitəsinin üzvü Şəmsəddin Hacıyev\n– Ola bilsin kimsə məddahlıqla məşğul olsun. Amma ümumən elmin inkişafına çox ciddi fikir verilir. “Elm haqqında” qanun qəbul olunub, çox mütərəqqi işlər gedir. Texnopark yaradılıb. Yəni elmi fəaliyyət davam edir, özü də çox yüksək səviyyədə.\n– Sizcə, elmə ayrılan maliyyə yetərlidir?\n– Mən deməzdim ki, azdır. Ümumən götürəndə elmə ayrılan vəsait normaldır.\nBuna da bax: Azərbaycan alimi ilə xarici alimin fərqi\n– O zaman sualı belə qoyaq. Azərbaycanlı alimlərin maddi durumunu qənaətbəxş saymaq olarmı, onlar 200-300 manat maaş alırlar. Az maaşla elmə xidmət etmək, inkişaf etdirmək mümkündürmü?\n– Ölkədə vahid əməkhaqqı sistemi, əməkhaqqı siyasəti var. O siyasətdən kənara çıxmaq mümkün deyil. Amma elmi işçilərə çox ciddi güzəştlər var, gənc alimlər üçün çox yaxşı stimullaşdırıcı vasitələr var. Yəni pozitivlər olduqca çoxdur, nəinki neqativlər.\nŞəmsəddin Hacıyev: "Görünür, onun hansısa şəxsi problemi var"\n– Amma Yasəmən Qaraqoyunlu Azərbaycanda alimlərin dolanışığından danışarkən onların “Sizif əzabı” çəkdiklərini bildirir.\n– Görünür, onun hansısa şəxsi problemi var. Vəziyyəti ümumiləşdirmək olmaz. Azərbaycanda elm həmişə prioritet istiqamət olub, bu gün də prioritetdir. Elmin inkişafı daim ölkə rəhbərinin diqqətindədir. Nəticələr də var, göz qabağındadır, patentlər də var, elmi kəşflər də var, ciddi işlər gedir. Təbii ki, biz deyə bilmərik bu gün Azərbaycan elmi Avropa elmi səviyyəsindədir və ya bir ildən sonra həmin səviyyədə olacaq. Ancaq mövcud potensialdan maksimum istifadə edilir.\nBuna da bax: 33 min alim Azərbaycana nə töhfələr verib?\n– Prezidentə məktubunda AMEA əməkdaşı iddia edir ki, ölkə iki qismə bölünüb: “bizlər və onlar”, o YAP-çıların bütün haqlarının qorunduğunu, yerdə qalanların “qul kimi süründüyünü” bildirir.\n– Mən o Yasəməni tanımıram, bilmirəm də nə yazıb. Əksinə bu gün Azərbaycan cəmiyyəti monolit cəmiyyətdir. Ölkədə düşünülmüş bir siyasət var, ölkə əhalisinin 90 faizi bu siyasət ətrafında çox sıx birləşib. Ölkəmizin inkişafı üçün əllərindən gələni edirlər, YAP-çılar da o cümlədən, bitərəflər də.\nAzadlıqRadiosu akademik Rafiq Əliyevdən bu polemikaya münasibət öyrənmək istəsə də, tədbirdə olduğunu bildirən alim “sonra danışaq” deyib.


Turist bollugu yasayan seraitsiz qoruq – REPORTAJ - Azadliq Xeber\nTurist bollugu yasayan seraitsiz qoruq – REPORTAJ\n12 Fevral, 2018 10:51 xeber – Qədim dövrlərdə Abşeron torpaqlarının bir çox yerlərində əbədi alovlar yanıb və bu torpaqlar atəşpərəstlər üçün xristianlara Yerusəlim, müsəlmanlara Məkkə qədər müqəddəs olub. Bu səbəbdən ötən yüzilliklərdə dünyanın hər tərəfindən ziyarətçilər əbədi alovları ziyarət etmək üçün Abşeron torpaqlarına axışıb gəlirmişlər.\n“Yanar dağ” – Abşeron yarımadasında Məhəmmədi kəndi ərazisində, dağın ətəyində təbii qazın çıxması nəticəsində alovlanan, tarixi bilinməyən təbiət abidəsidir. Abidənin tarixi ilə bağlı dəqiq məlumat olmasa da, haqqında ilk yazılı məlumatı hələ V əsrdə yaşamış Bizans alimi və səyyahı Paniliy Prisk verib. O, “Qafqaz Albaniyasına səyahət” əsərində Xəzər dənizi sahillərində qayalardan qalxaraq gecə-gündüz yanan alovlardan bəhs edib.\nHazırda “Yanar dağ”ı ziyarət etmək üçün bir nəfər yerli və xarici vətəndaş 2 manat (bələdçi ilə 5 manat), tələbə 1 manat (bələdçi ilə 3 manat), məktəbli 20 qəpik (bələdçi ilə bir manat) ödəməlidirlər.


Günəşin oxşarı tapılıb\nMövqe.az xəbər verir ki, Elm xadimləri Dünyadan təxminən 200 işıq ili uzaqda Günəşə çox bənzəyən bir ulduz təsbit edib. Onun ətrafında əlverişli həyat şəraitinə malik planetlər ola biləcəyi ehtimal olunur.\n"HP 56948" adı verilən ulduz Avropa Cənub Yarımkürəsi Astronomik Araşdırmalar Təşkilatına (ESO) aid olan Şilidəki VLT, Keck və Hobby Eberli Teleskopu ilə ilk dəfə müşahidə edilib. Braziliyadakı Sao Paulo Universitetinin səma cisimləri üzrə mütəxəssisi olan Jorge Melendez "HP 56948"in Günəşlə eyni xüsusiyyətlərə-istilik,böyüklük və kimyəvi xüsusiyyətlərə malik olduğunu deyib.\nMelendez və onun qrupunun cavabını axtardığı ən böyük sual isə " HP 56948" in bizim Günəş sistemimizdəki kimi planetlərə sahib olub olmadığıdı. Astronomlar sözügedən ulduzun ətrafında Yupiter və Saturn kimi nəhəng planetlər görmədiklərini, planetin Dünya kimi əlverişli həyat şəraitinə malik olduğunu və bu haqda axtarışların davam etdiyini bildirib.


Siz fəaliyyətə başladığınız ilk gündən müstəqilliyimizi qorumaq, güclü Azərbaycan dövləti yaratmaq, hər bir Azərbaycan vətəndaşının maddi və mənəvi rifahının yaxşılaşdırılması üçün yorulmadan çalışırsınız. Uzun illərdir xain düşmənimiz olan erməni faşistləri tərəfindən işğal olunan doğma torpaqlarımızı azad etməklə, Siz üzərinizə düşən bu şərəfli vəzifəni ləyaqətlə yerinə yetirdiniz. Xalqımıza böyük qələbə sevincini və qürurunu bəxş etdiniz. Buna görə Sizə minnətdaram, cənab Prezident.\nBu gün Sizin işğaldan azad olunan torpaqlarda abadlıq və quruculuq işləri ilə bağlı verdiyiniz tapşırıqlar uğurla icra olunur. Əminik ki, doğma Qarabağımız öz əvvəlki vəziyyətinə qayıdacaq və xalqımız bu torpaqlarda daha da xoşbəxt və firavan yaşayacaq.\nBu çətin, lakin şərəfli bir missiyanın yerinə yetirilməsində Uca Tanrıdan Sizə möhkəm cansağlığı diləyirəm. İşləriniz daim yolunda getsin! Ən əsası, heç bir zaman unutmayın ki, xalqın duaları Sizinlədir. Qarabağ Azərbaycandır!\nAğakişiyev Balabəy Ziyad oğlu, Əməkdar məşqçi.


Con Qolsuorsi - Qadın » Ədəbiyyat.AZ - Ədəbi yazılar, məqalələr, son xəbərlər, kitablar, poeziya\nCon Qolsuorsi - Qadın\nRəqslərdən sonra xanımlar yatmağa getdilər. Dalımızdakı evdə sakitlik hökm sürürdü, bütün pərdələr salınmışdı. Təkcə bizim qabağında oturduğumuz qapı açıq idi. Qəlyanımızdan sıçrayan qığılcımlar havada və ya yerə düşüb sönürdü, eynilə dodaqlarımızdan çıxan sözlər kimi. Yəqin ki, bu söhbəti rahatlıqla təsəvvürünüzdə canlandıra biləcəksiniz. Səhər xanımlar bizimlə ağacların arasında kriket oynamışdılar; əgər şar üzümlüyə düşsəydi, beş xal itirirdin və məğlub olurdun. Günorta xanımlarla hələ tam tikilməmiş sahədə tennis oynadıq. Axşam rəqs etdik. Sonra sağollaşdıq, bəziləri evə, bəziləri isə yatmağa getdi. Dördümüz qaldıq. Qoca Djuno başını əllərinin üstünə qoyub oturmuşdu, hər dəfə hansısa heyvanın səsi gələndə dodaqlarını büzürdü.\n– O paltarının ətəyini göstərdi.\nAmma bu sözlərin qadına, yoxsa bizə aid olduğunu heç kim bilmirdi. – Bu gün bir neçə mil yol gəlmişəm.\n– Qadın dedi.\n– Uşaqlığımdan bu yana belə gəzməmişdim. Onun səsindəki bəzi notlar mənə ağrı verirdi. Cavan Senli qəflətən ayağa durdu.


“Energetik”in prezidenti: “Getmişəm kimlərinsə qapısına ki, 50 manat ver - İdmanXəbər\nİdmanxeber.az-ın məlumatına görə, son illəri Region Liqasında keçirən klub fəaliyyətini dayandırmaq üzrədi. Buna səbəb isə “Azenco” şirkətinin kluba sponsorluqdan imtina etməsidi. Maliyyə problemləri ilə üzləşən Mingəçevir təmsilçisinin tarixə qovuşmaq ehtimalı böyükdü.\nBu üzdən klubun prezidenti, vaxtilə elə “Energetik”də futbolçu kimi çıxış etmiş Ruslan Həmidovla danışdıq. Ruslan bəy bunları söylədi: “1 ildi bizə ezamiyyətpulu verilmirdi. Bu müddətdə, 150 manat maaş almışam. Halbuki mətbuatda 180-190 manat yazırlar. Belə deyil, indi bütün məlumatları sizə verəcəm. Mən 180-190 manat maaş görməmişəm, yalandı. 2003-cü ildən, 2018-ci ilə qədər 130-150 manat əməkhaqqı almışıq. 180 manatı isə prezident fərman verəndən sonra cəmi 1 dəfə görmüşük. Bu yaxınlarda isə “Azenco”dan zəng vurdular ki, “gəlin ərizələrinizi yazın, əməkhaqqı verilməsi dayandırılır. Zavodun sizi saxlamağa gücü çatmır”. Halbuki həmin “Azenco” şirkəti Qusar “Şahdağ”ına da sponsorluq edir. Futbolçulara ayda 700-800 manat maaş verirlər. Mən onlara heç nə edə bilmərəm, çünki MMC-di. Sadəcə Azərbaycan futboluna ürəyim yanır”.\n“Eneregtik”in sabiq futbolçusu iş adamlarının kluba yaxın durmamasının səbəblərini də dedi: “Bəzi iş adamları var, sponsorluğa dəvət etmişəm. Ancaq deyirlər ki, “tutaq ki, futbola maliyyə yatırdım, bəs mənim qazancım nədi? Nədən azad olacam?”. Cavab verirəm ki, “heç nə”. Deyir ki, “onda niyə baxmalıyam? Vergidən azad olsam baxardım” Belə baxıram ki, düz deyir. Bir komandanın divizionda çempionluğa oynaması üçün ən azı ildə 200 min manat lazımdı. Yəni gəliri olmayandan sonra bu adam hardan qazanc əldə etsin? Elə şey olar ki, kimsə gətirib mənə 200 min manat versin, ancaq özü heç nə qazanmasın? Biz yalnız QRES-dən maliyyələşə bilərik. Ümidimiz Balababa müəllimdi. Bu şeylər olmasa Mingəçevir futbolunun sonudu. Bizə ancaq “Azərenerji” baxa bilər. Bu da olmasa, fərz edin ki, Mingəçevirdə futbolun məzarı qazılıb, indi də basdıracağıq”. (Sport7.az)\n“Neftçi” azarkeşlərinin sevimlisinin Azərbaycan karyerası bitdi\n“Qəbələ” “Keşlə”nin futbolçusunu heyətinə qata bilər\n“Qarabağ”ın planı bəllidi: Bütün rəqiblər bilindi


Milli Məclisdə Seçki Məcəlləsinə dəyişiklik layihəsi müzakirə olunur – Deputat hansı halda mandatını itirə bilər?\n15 Dekabr 2017 - 16:25\nMilli Məclisdə Seçki Məcəlləsinə dəyişiklik layihəsi müzakirə olunur –Deputat hansı halda mandatını itirə bilər?\nMilli Məclisin iclasında Seçki Məcəlləsinə dəyişiklik layihəsi müzakirə olunur.\n“Report”un xəbərinə görə, məcəlləyə 20-yə yaxın dəyişiklik təklif edilir. Dəyişiklik layihəsi barədə parlamentin Hüquq siyasəti və dövlət quruculu komitəsinin sədri Əli Hüseynli məlumat verib.\nSeçki Məcələsinə edilən digər dəyişikliklər isə uyğunlaşdırma və texniki xarakterlidir. Bunlar məcəllənin 3-cü (Ümumi seçki hüququ), 25-ci (Mərkəzi Seçki Komissiyasının vəzifələri), 31-ci (Dairə seçki komissiyasının vəzifələri), 42-ci (Müşahidəçilərin hüquq və vəzifələri), 47-ci (Vətəndaşların seçici siyahısına daxil edilməsi və seçici siyahısından çıxarılması qaydası), 59-cu (İmza vərəqələrində, habelə namizədlərin, siyasi partiyaların, siyasi partiyalar bloklarının təqdim etdikləri sənədlərdə olan məlumatların düzgünlüyünün seçki komissiyaları tərəfindən yoxlanılması), 73-1-ci (Namizədin namizədlik statusundan imtina etməsi), 100-cü (Seçki komissiyalarının səsvermə protokolları), 103-cü (Seçki qutuları), 104-cü (Səsvermə qaydası), 105-ci (Səsvermə otağından kənarda səsvermə), 106-cı (Seçki məntəqəsində səslərin hesablanması), 173-cü (Milli Məclisə seçilmiş deputatların qeydə alınması), 176-cı (Milli Məclisə seçkilər zamanı seçki dairəsi üzrə əlavə seçkilərin keçirilməsi), 179-cu (Növbədənkənar Prezident seçkilərinin keçirilməsi), 187-ci (Prezidentliyə namizədin namizədlik statusundan imtina etməsi), 212-ci (Bələdiyyələrə üzv seçilmək hüququ), 221-ci (Bələdiyyə üzvlüyünə namizədlərin namizədlik statusundan imtina etməsi) və.s maddələrinə təklif edilən dəyişikliklərdir.


"Anam mənə və bacılarıma dərman vermişdi ki, əsir düşsəniz udun..."\nSOSİAL 15 noy 2020, 21:16\n“Kəlbəcərdən çıxanda mənim 11 yaşım var idi. Zallar kəndində doğulub böyümüşəm. Bu kənd mənim atamın adı ilə bağlıdır. Kəlbəcər dağında, oranın havasında uşaq da bir başqa saf olur. Kəndimizi atəşə tutsalar da müharibəni dərk etmirdik. Atılan top və raketin zərbəsi nəticəsində evimizin yanında quyu əmələ gəlmişdi, qardaşıma qoşulub ona baxmağa gedirdik. Doğma vətənimizi tərk etməyi ağlımızdan belə keçirmirdik. Aylarla mühasirədə qalandan sonra Kəlbəcəri itirdik. Biz evdə 5 bacı olmuşuq, yadımdadır ki, anam bizə dərman verdi, dedi ki, gördünüz ki, əsir düşürsünüz bunları udun. Ordan ayağyalın, başıaçıq gəlmişik”\nBu sözləri aşıq Gözəl Kəlbəcərli (Zalova) bildirib. Tanınmış aşıq sevinc hisslərini də bizimlə bölüşüb.\n“Kəlbəcərin adı gələndə hər zaman gözümün yaşı sel olurdu. Deyirdim ki, əgər cənab prezidentimiz oranı bizə qaytarsa, qarşısında səcdəyə gedəcəm. Allah onu və əsgərlərimizi qorusun, şəhidlərimizin ruhu şad olsun! Kəlbəcərin gözəlliyini deməklə qurtarmır. Allah sanki rəssam kimi çəkmişdi oranı. Kəlbəcəri nə qədər yandırsalar da bu torpağ yenə də yetişdirəcək, yenə də biz oranı abadlaşdıracaqıq. Yenə orada söz-saz ustaları yetişəcək.\nMən 4 yaşımdan səhnələrdə böyümüşəm. Çox şən uşaq idim, amma Kəlbəcəri itirəndən sonra sanki mən içdən gülməyi, sevinməyi unutdum, özümə qapandım. Bu gün isə mənim artıq dərdim yoxdur. Bu gün ürəyimdə bükülmüş qərənfil qızılgül kimi pöhrələnir. Düzdü, o ağrılar, acılar heç vaxt yadımızdan çıxmayacaq, amma bu sevinc onların üstündən böyük bir xətt çəkir” deyə aşıq bildirib. (Moderator)